Ojačati saradnju privrednika Crne Gore i Vojvodine - CdM\nSaradnja privreda Crne Gore i Vojvodine ne smije da posustane u izazovnom periodu pandemije Covid-19, već se moraju intenzivirati relacije između kompanija, u čemu značajnu ulogu imaju privredne komore, ocijenjeno na današnjoj online konferencije “Potencijali međuregionalne saradnje i iskustva privrednih komora u novonastalim uslovima privređivanja”.\nInicijator skupa je bila Privredna komora Vojvodine, koja je slične konferencije organizovala i sa poslovnim asocijacijama Rumunije, Mađarske, Francuske, Grčke, Rusije…\nPredsjednik ove asocijacije Boško Vučurević je istakao da se mora raditi na tome da privrede nesmetano funkcionišu, iako su zbog pandemije vanredni uslovi poslovanja.\n“S obzirom na situaciju, nijesu loši pokazatelji robne razmjene Srbije, odnosno Vojvodine i Crne Gore. Međudržavna razmjena je manja 17 odsto, zbog izostanka doprinosa turističke sezone. Izvoz iz Crne Gore u Srbiju je za osam mjeseci veći 2,8 odsto nego u istom periodu 2019, dok u Vojvodinu bilježi rast od čak 60 odsto”, rekao je Vučurević.\nIstakao je važnost Crne Gore kao ekonomskog partnera Vojvodine.\n“Crna Gora je za nas veoma važno tržište. Ona je na sedmom mjestu što se tiče izvoza iz Srbije koji iznosi 430 miliona eura, a iz Vojvodine 100 miliona. Zato moramo da radimo na umrežavanju naših privrednika”, kazao je predsjednik Komore Vojvodine.\nŠansa za to, prema njegovim riječima, je Regionalni poslovni forum koji će se održati online 10. novembra. Pozvao je crnogorske kompanije da učestvuju u radu ove značajne manifestacije koja će okupiti više od 130 predstavnika poslovnih subjekata iz 21 države.\nGovoreći o uticaju pandemije na privredu Vojvodine, Vučurević je ocijenio da su poljoprivreda i prerađivačka industrija iznijeli teret krize te učinili rezultate mnogo povoljnijim nego što se predviđalo. U Vojvodini je zabilježen rast od pet odsto zahvaljujući ovim granama, dok se za cijelu Srbiju prema prognozama očekuje negativan rast od -1 do -1,5 odsto.\nPredsjednik Privredne komore Crne Gore Vlastimir Golubović je čestitao Vojvodini na dobrim rezultatima u izazovnom vremenu.\n“Raduje što privreda Vojvodine postiže dobre rezultate jer je to ohrabrenje za sve nas u ovim kriznim okolnostima”, rekao je Golubović.\nOn je istakao da je Crna Gora intenzivnim radom i zalaganjem svih aktera, oslanjajući se na sopstvene snage i potencijal, u mjeri mogućeg, obezbijedila da normalno funkcioniše i da se uspješno izbori sa ovom izuzetno ozbiljnom prijetnjom.\nPrivredna komora Crne Gore, od pojave korona virusa, u kontinuitetu prati dešavanja i izazove koje uzrokuje ova krizna situacija u biznis sektoru. Od izbijanja pandemije, 17. marta 2020. ona ima intezivnu komunikaciju sa privrednicima, u cilju pronalaženja rješenja za mnogobrojne izazove u poslovanju.\n“Već 13. marta kreiran je online upitnik, na osnovu kojeg su u kontinuitetu rađene analize prikupljenih podataka, rješavane poteškoće u poslovanju, te pripremani predlozi mjera donosiocima odluka u cilju ublažavanja posljedica i podrške privredi. Kroz svakodnevnu komunikaciju sa privrednicima, nadležnim institucijama i medijima, bili smo značajna podrška privredi u uslovima epidemije i posljedičnih restriktivnih mjera”, rekao je Golubović, dodajući da je samo tokom prvog mjeseca pristiglo 700 zahtjeva privrednika za podršku.\nGovoreći o ekonomskim izazovima tokom pandemije, naveo je da su prvih mjeseci zabilježeni otežano snabdijevanje robama, zabrane izvoza, problemi na graničnim prelazima, obavezni karantin za vozače i drugo.\nPrivredna komora Crne Gore je od prvog dana sa NKT-om i Ministarstvom ekonomije uključena u praćenje snabdijevanja tržišta, prije svega neophodnim osnovnim životnim namirnicama (brašno, ulje i sl.) i sredstvima za higijenu. Otvorena su alternativna tržišta (Hrvatska, Bosna i Hercegovina, Bugarska, Turska, Alabnija,…), omogućen uvoz pšenice iz Srbije kompanijama koje su već imale ugovorenu i plaćenu robu, te praćene zalihe na dnevnom nivou kod distributera i trgovačkih lanaca. Prometi su bili veći 4-6 puta u odnosu na isti dan prethodne godine, a osnovnih životnih namirnica i dezinfekcionih sredstava i do 20 puta.\n“Zajedno sa komorama Regiona pratili smo situaciju na tržištima Zapadnog Balkana i Evrope. Komora je kao članica Komorskog investicionog foruma Zapadnog Balkana, participirala u uspostavljanju sistema “zelenih koridora” koji omogućavaju nesmetani 24-časovni protok roba preko određenih graničnih prelaza, dajući prioritet osnovnim životnim namirnicama, kao i opremi i zaštitnim sredstvima koja se uvoze radi sprečavanja epidemije. U saradnji sa komorama Regiona, pripremili smo i predlog mjera koje treba da ispunjavaju vozači (privremeni karantin i samoizolacija), pratili i obavještavali o stanju na graničnim prelazima i sarađivali sa nadležnim inspekcijama na prelazima. Komorski investicioni forum uputio je zahtjev predsjednici Evropske komisije za davanje odobrenja za izvoz zaštitne opreme u zemlje Regiona, koji je u veoma kratkom roku odobren”, rekao je Golubović\nKomora je imala važnu ulogu u kreiranju mjera podrške ekonomiji. Konsultovana je prilikom donošenja prvog paketa ekonomskih mjera vrijednog 100 miliona eura koje su usmjerene na očuvanje likvidnosti privrede i radnih mjesta. Predsjednik Komore je bio član Ekonomskog tima za pripremu drugog paketa mjera socijalno-ekonomskog karaktera, kojim su stvorene pretpostavke za očuvanje privrede i životnog standarda građana. Ukupan fiskalni efekat mjera ovog paketa procijenjen je na 75 miliona eura bruto. Ključne mjere ovog paketa su, između ostalog, subvencioniranja zarada za zaposlene u zatvorenim sektorima, novog zapošljavanja i radnika na plaćenom odsustvu zbog pandemije, izuzeci od plaćanja računa za električnu energiju u aprilu, maju i junu. Produžen je limit garancije za odloženo plaćanje carinskog duga, skraćen rok povraćaja PDV-a, a za poljoprivredu i ribarstvo planirana su izdvajanja vrijedna 17 miliona eura.\nTrećim paketom Vladinih mjera fokus je na stvaranju adekvatnog ambijenta za oporavak privrede, uspostavljanju ekonomskih aktivnosti na nivou prije krize i daljem razvoju. Cilj mjera je dugoročni održivi razvoj zasnovan na valorizaciji domaćih resursa.\n“Ovim paketom redefinisane su pretpostavke drugoročnog razvoja, sa posebnim fokusom na IT sektor, turizam, poljoprivredu i industriju uključujući energetiku, a u cilju diverzifikacije domaće proizvodnje. Pored kratkoročnih socioekonomskih mjera sadrži i dugoročne mjere do 2024.godine. Ukupni fiskalni efekat ovih mjera za period 2020-2024, iznosi 1,22 milijardi eura”, rekao je Golubović.\nNaglasio je da su lokalne samouprave u Crnoj Gori donijele mjere za racionalizaciju troškova, kako bi stvorile pretpostavke da što više budžetskih sredstava usmjere za pomoć građanima i privredi tokom pandemije. Naveo je i da je CBCG implementirala pet paketa mjera, djelujući na očuvanje likvidnosti banaka i rast njihovog kreditnog potencijala.\nKomora je u saradnji sa UNDP-om participirala u pripremi Izvještaja o procjeni uticaja COVID-19 na poslovni sektor i perspektive rasta ekonomije Crne Gore.\n“Privredna komora na dnevnom nivou donosiocima odluka prezentuje izazove sa kojima se suočavaju crnogorska privredna društva. U tijesnoj saradnji sa državnim organima pokušavamo doći do optimalnih rješenja, kako bi se privredna aktivnost nastavila, održala likvidnost i ublažili efekti krize. Primarni cilj jeste suzbijanje virusa i smanjenje posljedica epidemije po građane, ali od poštovanja mjera NKT-a zavisi ne samo zdravlje svakog pojedinca, već i buduća ekonomska situacija”, zaključio je Golubović.\nJelena Bjelanović, sekretar Kabineta predsjednika Komore Vojvodine predstavila je ekonomske pokazatelje ove autonomne pokrajine, kao i mjere Vlade Srbije, vrijedne 5,8 milijardi eura, koje se odnose na poresku politiku, podršku privatnom sektoru, održavanju likvidnosti, moratorijume na kredite i dividende i drugo, kako bi se olakšao teret krize za poslovne subjekte. Industrija Vojvodine je u rastu od 4,5 odsto, a motor toga predstavlja sektor prerade koji raste pet odsto. Vojvodina bilježi pad izvoza u Crnu Goru od 15 odsto, dok je uvoz iz naše zemlje veći 70 odsto. Ukupna razmjena sa Crnom Gorom iznosi 104 miliona eura.\nPrezentaciju o uticaju pandemije na crnogorsku ekonomiju imao je direktor Sektora za analize i istraživanja Privredne komore Miljan Šestović. On je predstavio napredak u integracionim procesima, te istakao značaj članstva u NATO za priliv stranih direktnih investicija iz ovih zemalja.\nSekretar udruženja industrije Privredne komore Vojvodine Zoran Trpovski ukazao je da je u Srbiji građevinarstvo u ekspanziji. Prema njegovim riječima, industrija građevinskih materijala zbog toga ima problem da zadovolji sve potrebe ovog sektora. Pozvao je crnogorske privrednike da učestvuju na tenderima koje raspisuje Vojvodina, te ponudio pomoć u povezivanju sa distributerima koji bi plasirali naše robne marke na ovo tržište. On smatra da su cirkularna ekonomija i zelena energija takođe oblasti u kojima se može međusobno sarađivati.\nO crnogorskom turizmu u novoj realnosti govorila je Sanja Marković, sekretarka resornog odbora udruženja Privredne komore Crne Gore. Istakla je da je turizam glavni pokretač razvoja ekonomije naše zemlje čije učešće u BDP kontinuirano raste. Prihodi od turizma od 2010. godine do 2019. porasli su 50 odsto. Prošle godine iznosili su 1,1 milijardu eura, čemu je doprinijela posjeta 2,6 miliona turista koji su ostvarili 14,4 miliona noćenja. U vrijeme krize zabilježeno je 70 odsto manje dolazaka inostranih gostiju. Predstavila je mjere Vlade Crne Gore koje će doprinijeti ublažavanju posljedica pandemije na ovaj sektor. Zaključila je da turizam predstavlja stratešku privrednu granu, sa snažnim uticajem na zapošljavanje, te da ako se mjerama podrške očuvaju privredni subjekti i zadrže radna mjesta, ovaj sektor ima sposobnost da se brzo oporavi i ponovo pruži snažan doprinos razvoju ekonomije\nSekretar udruženja usluga Privredne komore Vojvodine Branislav Mamić je govorio o turizmu u Srbiji od kog se ove godine očekivalo rekordnih 1,6 milijardi eura, međutim usljed krize se procjenjuje da će gubici ove privredne grane iznositi milijardu. Najviše su pogođeni gradski hoteli u Beogradu i Novom Sadu, dok su planinski zabilježili pozitivne rezultate. Ipak poslenici iz ove oblasti sa optimizmom gledaju na budućnosti i šansu vide u razvoju ruralnog turizma. Mamić je pozvao Nacionalnu turističku organizaciju Crne Gore da učestvuje u predstojećem poslovnom skupu koji na ovu temu organizuje Privredna komora Vojvodine.\n“Na konferenciji je zaključeno da su privrede Crne Gore i Vojvodine upućene jedna na drugu u vremenu pandemije Covid-19. Zato je izuzetno važno da se njihovi poslovni subjekti čvršće povežu, u čemu veoma značajnu ulogu imaju privredne komore. Zato Privredna komora Crne Gore sa zadovoljstvom prihvata poziv da učestvuje u radu predstojećeg regionalnog biznis foruma. Takođe je iskazana potreba da se organizuju i bilateralni sastanci privrednika tokom kojih bi se stvorili uslovi za zajedničke poslove”, zaključuje se u saopštenju.\nTagscovid 19 privreda crne gore privreda vojvodine Privredna komora Vlastimir Golubović\nEight people have died of Covid-19, 412 new cases


Srbija i BiH grade tri nove hidroelektrane na Drini | Užice online\nZajednički projekat dve države\nFotografija: Mark Konig\nPremijer RS Radovan Višković kazao je da već godinu dana traje procedura u vezi sa formiranjem zajedničkog preduzeća Republike Srpske i Srbije u vezi sa gradnjom hidroelektrana na Drini.\n“Pre 15 dana potpisan je ugovor o osnivanju zajedničkog preduzeća između Elektroprivrede Republike Srpske i Elektroprivrede Srbije. Taj ugovor je upućen Konkurencijskom savetu BiH, koji treba da ga odobri. Ne očekujemo nijedan problem po ovom pitanju, osim, možda, političkog” – kazao je Višković u razgovoru za RTRS.\nOn je naglasio da su pri formiranju zajedničkog preduzeća poštovane sve procedure, i da ne bi trebalo mešati politiku u pitanja koja znače razvoj zemlje i opstanak naroda.\nVišković je izrazio očekivanje da će Konkurencijski savet dati pozitivno mišljenje, posle čega će biti registrovano zajedničko preduzeće u kojem Srbija učestvuje sa 51%, a Republika Srpska sa 49% kapitala.\n“Time će biti stvoreni uslovi za početak pripremnih radova na projektu za koji su rešeni imovinsko-pravni odnosi, gde postoji građevinska i ekološka dozvola. U tom slučaju bismo sa projektom mogli početi u naredna dva meseca” – rekao je Višković.\nZajedničko preduzeće formirano je sa ciljem izgradnje tri hidroelektrane – HE Foča (snage 44,15 MW), HE Paunci (snage 43,21 MW) i HE Buk-Bijela (snage 93,52 MW). Hidroelektrane su ukupne instalisane snage od 180 MW.


PROGRAMERI PROTIV DRŽAVE: "Zašto favorizujete stane kompanije, ne uništavajte nam privredu"! - Nova Borba\nPROGRAMERI PROTIV DRŽAVE: "Zašto favorizujete stane kompanije, ne uništavajte nam privredu"!\nPeticija srpskih IT profesionalaca postaje sve "jača", oni s protive subvenciji Ministarstva prvrede koje je izdovilo preko četiri miliona evra za jednu inostranu kompaniju.\nIzvor: tf.rs, Danas\nSrpski IT profesionalci glasno su se pobunili protiv favorizovanja jedne softversku kompaniju nauštrb celog sektora. Naime, reč je o subvenciji koju je dobila kompanija "Endava", a ona je teška 4,4 miliona evra.\nIT stručnjaci, kao i privrednici pozivaju Ministarstvo privrede da otkaže subvenciju, kako bi se na taj način održala domaća privredna grana.\n"Ministarstvo privrede subvencijom od 4,4 miliona favorizuje jednu softversku kompaniju nauštrb celog sektora – dobre namere mogu voditi veoma štetnim posledicama", ističu u svom obrazloženju za podizanje peticije srpski IT stručnjaci.\nU prilog tome ide i informacija lista "Danas", koji prenosi da će država podstaći rast i razvoj šest stranih kompanija, među kojima je pet fabrika iz unutrašnjosti zemlje i engleska softverska kompanija Endava, koja je prošle godine na tržište Srbije ušla kupovinom jedne od najvećih domaćih softverskih kompanija, beogradskog PS Techa.\nStručnjaci smatraju da je problematično kod ove odluke to što “država na ovaj način favorizuje stranu kompaniju i nagrađuje je za zapošljavanje na tržištu rada na kome nema dovoljno kadra za kompanije koje već posluju odavde. Podrškom Endavi država neće postići povećanje zaposlenosti, već će samo prebaciti radno mesto onima koji su već u radnom odnosu”.\nProcena Ekonomskog instituta je da bi u ovoj oblasti moglo da se zaposli čak 30.000 ljudi, ali da nam je potreban i kvalifikovan kadar.


Pravila za rezervaciju i politika otkazivanja rezervacije - KORISNE INFORMACIJE -Thalatta kalamitsi village camp | Chalkidiki\nPre nego što napravite svoju rezervaciju, preporučujemo vam da pročitate operativna pravila Kampa Talata Kalamici Vilidž, jer naša mala zajednica mora da primeni određena pravila za vreme kratkog, ali važnog perioda odmora.\nPRAVILA ZA REZERVACIJU\nPrvo morate popuniti polja u obrazcu za rezervaciju.\nObrazac rezervacije predstavlja zahtev za rezervaciju te ne obavezuje klijenta ili kamp.\nVaša rezervacija smatra se važećom tek nakon potvrde od strane recepcije u slučaju raspoloživosti slobodnih mesta za navedeni period i nakon uplate 25% depozita od ukupne cene usluge.\nNe mogu biti napravljene rezervacije za određeni smeštaj za iznajmljivanje (osim tipa-modela ili lokacije)\nNije moguće napraviti rezervaciju za određenu lokaciju (za vaše sopstveno sredstvo za kampovanje) za manje od 21 noći.\nOd 21 noći i duže i za izbor određenog mesta,\nu periodu od 1. jula do 31. avgusta, važi\nMINIMALNA napuniti po noćenju: šator / kamp prikolica / kamp prikolica + 3 odrasle osobe.\nU slučaju otkazivanja rezervacije od strane klijenta - više od 21 dana pre ugovorenog datuma dolaska/smeštaja - Kamp je dužan da izvrši povraćaj depozita. U slučaju otkazivanja rezervacije od strane klijenta - manje od 21 dana pre dogovorenog datuma dolaska/smeštaja - klijent se obavezuje da plati sumu u iznosu od pola cene od celokupnog iznosa otkazane rezervacije.\nOtkazivanje rezervacije se vrši u odnosu na celokupnu rezervaciju, a ne jednog dela rezervacije.\nU slučaju da klijent želi da smanji dužinu svog boravka nakon što je već smešten u kampu, biće mu naplaćeno 50% od ukupne cene otkazanih noćenja.\nAko tokom boravka u kampu klijent želi da produži svoj boravak, firma ne može da garantuje klijentu produžetak njegovog boravka.\n(Pravilnik odnosa između hotelijera i klijenata (član 8 Zakona 1652 / 30-10-86 FEK167A))\nZahvaljujemo vam što ste izabrali da podelite svoje dragoceno vreme za odmor sa nama!


2007-02-08 HAG/DEN HAAG\nDavid Fraser, svjedok na suđenju Dragomiru Miloševiću\n"Odnos je bio jedan prema deset: ako pogine jedan srpski civil, mogli smo očekivati da će ubrzo biti ubijeno deset Muslimana."\nTako je kanadski general Dejvid Frejzer/David Fraser, koji je od aprila 1994. do maja 1995. godine bio vojni asistent komandanta snaga UN u sektoru Sarajevo, opisao odgovore srpskih snaga na vatru Armije BiH. "Najveći deo njihovih odgovora bio je neproporcionalan", smatra kanadski general i ilustruje to jednim primerom.\nArmija BiH je sa četiri minobacačke granate pogodila kasarnu u Lukavici u kojoj se nalazila komanda Sarajevsko-romanijskog korpusa i štab optuženog generala Dragomira Miloševića. Po kanadskom generalu, koji je do nedavno komandovao savezničkim snagama u Avganistanu, to je bio legitimni vojni cilj, "udar vojske na vojsku."\nSrpska strana je na to uzvratila "kontinuiranom baražnom vatrom na grad" što je, po njemu, neproporcionalan odgovor. Odgovarajući na pitanja sudija, Frejzer je naveo tri kriterija koja, u razmatranju odgovora na napad neprijatelja, mora da ima u vidu svaki odgovorni komandant. Prvi je izbor vojnog cilja na koji će uzvratiti, drugi je procena rizika kolateralne štete, a treći primena sile koja će biti srazmerna napadu na koji se odgovara. U pomenutom primeru uzvraćanja na napad na kasarnu u Lukavici, nije zadovoljen ni jedan od ovih kriterija.\nGeneral Frejzer je potvrdio da je srpskoj strani bilo teško, čak i nemoguće, da uzvrati na minobacačke pozicije Armije BiH, jer su granate na kasarnu ispaljene sa kamiona koji su se kretali gradom i time ugrožavali civile. U takvoj situaciji kanadski general bi, kako je rekao, morao da odustane od odgovora, zbog toga što nije u stanju da nađe vojni cilj i zbog velikog rizika kolateralne štete.\nU unakrsnom ispitivanju, odbrana je generala Frejzera pitala da li jedna sukobljena strana stiče "vojnu prednost" u odnosu na drugu ako svoje "vojne objekte smesti u civilnim zonama?" Svedok je potvrdio da se time stiče "izvesna vojna prednost jer je takve objekte teže napasti", ali je ukazao da se istovremeno "povećava rizik kojem se izlažu civili."\nNa pitanje odbrane kakvi su "standardi za postupanje razumnih komandanata" u takvim situacijama, kanadski general je odgovorio da bi "razumni komandant nastojao da smanji rizik po civile."\nOdbrana – koja dokazuje da su komandanti Armije BiH izlagali svoje civile nepotrebnim rizicima – se složila sa standardima na koje je ukazao general Frejzer. Složila se, takođe, i sa njegovom izjavom iz 2002. godine, na suđenju generalu Stanislavu Galiću, kada je rekao da "cilj okružen civilima predstavlja najgoru noćnu moru svakom komandantu."\nOptužba, međutim, nastoji da dokaže da general Milošević, kao i njegov prethodnik na položaju komandanta Sarajevsko-romanijskog korpusa, general Galić, nisu patili od takvih noćnih mora kada su u pitanju bili sarajevski ciljevi okruženi civilima.


Izvor: B92, 29.Sep.2019, 14:56 (ažurirano 02.Apr.2020.)\nBejrut -- Nekoliko stotina ljudi protestovalo je u Bejrutu osuđujući sve težu ekonomsku situaciju u Libanu.\nVlasti su pokrenule politiku štednje kako bi smanjile budžetski deficit.\nGrađani su se okupili ispred sedišta vlade gde su registrovani sitni incidenti između policije i demonstranata koji su pokušali da probiju policijsku kordon.\nOko 500 ljudi bilo je ispred vlada sa libanskim zastavama skandirajući "Revolucija", "Vlada i parlament su >> Pročitaj celu vest na sajtu B92 << lopovi" i "Narod želi da padne režim".\nPriveda u Libanu je poslednjih godina zabeležila veliki pad sa rastom od jedva 0,2 odsto 2018. godina, prema podacima Međunarodnog monetarnog fonda (MMF).\nLibanski parlament je u julu usvojio budžet štednje za 2019. kako bi se smanjio javni deficit.\nJavni dug iznosi 86 milijardi dolara, odnosno više od 150 odsto Bruto domaćeg proizvoda (BDP). To je treći najveći dug u svetu posle Japana i Grčke.\nLibanski mediji su preneli da banke i menjačnice ovih dana ograničavaju prodaju dolara iz straha od pada deviznih rezervi, dok je guverner Centralne banke Rijad Salameh demantovao da se Liban suočava sa dolarskom krizom dodajući da je dolar dostupan na tržištu.\nPogledaj vesti o: Grčka, Incident\nIzvor: Capital.ba, 30.Sep.2019, 07:13\nBEJRUT, Nekoliko stotina ljudi protestovalo je u Bejrutu osuđujući sve težu ekonomsku situaciju u Libanu. Vlasti su pokrenule politiku štednje kako bi smanjile budžetski deficit. Građani su se okupili juče ispred sjedišta vlade gdje su registrovani sitni incidenti između policije i demonstranata...


Startuje Regionalna liga: Crna Gora sa tri predstavnika | Aktuelno\nStartuje Regionalna liga: Crna Gora sa tri predstavnika\nPremijer vaterpolo Regionalna liga kreće danas, a od crnogorskih klubova Budva će prva u bazen\nVaterpolo, Foto: Olympics\nPremijer vaterpolo Regionalna liga kreće danas, a od crnogorskih klubova Budva će prva u bazen.\nBudvani će u Beogradu odmjeriti snage sa zagrebačkom ekipom Mladosti (od 20.40), a u ovoj grupi nastupaće i Jadran iz Herceg Novog. Šampion Crne Gore sjutra će, nakon meča sa Budvanima, u derbiju kola igrati sa evroligašem – Novim Beogradom. U grupi sa dva crnogorska tima su još Jug, Partizan i Šabac.\nU B grupi, a sve utakmice se igraju u Splitu, nastupaće vicešampion Crne Gore – Primorac. Kotorski tim će, nakon što je odradio nekoliko treninga kod kuće, sjutra na premijeri igrati sa Radničkim. U ovoj grupi su još splitski Jadran, Mornar, Crvena zvezda i Solaris.\nRegionalna liga od ove sezone igraće se u drugačijem formatu, a nakon završenog prvog kruga u nastavku će najbolja tri tima iz grupe A igrati sa timovima koji su u B grupi zauzeli četvrto, peto i šesto mjesto. U drugoj grupi snage će odmjeriti najbolje tri ekipe iz grupe B sa tri najslabije ekipe iz A grupe.\nU trećoj fazi Regionalne lige timovi će ponovo biti podijeljeni u dvije grupe, na osnovu plasmana u prvoj rundi. Ekipe koje se nijesu sastajale na prva dva turnira sastaće se u ovoj fazi takmičenja.\nNajbolje četiri ekipe, nakon tri turnira, plasiraće se na fajnal-for.\nSPORT Aktuelno - 21.01.2022-21:45\nVaterpolisti Primorca su pobijedili Budvanska rivijera Budvu 13:3 u utakmici devetog kola Premijer regionalne lige. Primorcu je ovo drugi trijumf u regionalnom takmičenju ove sezone. Budvani...\nPrva pobjeda Primorca, novi poraz Budvanske rivijere\nSPORT Aktuelno - 27.11.2021-19:35\nVaterpolisti Primorca ostvarili su prvi trijumf u Regionalnoj ligi. Kotorani su nakon dva remija i poraza savladali Solaris iz Šibenika 12:11. Naš sastav je kontrolisao rezultat...\nJadran bolji od Budvana za prvi trijumf u Beogradu\nSPORT Aktuelno - 25.11.2021-15:35\nVaterpolisti Jadrana su u crnogorskom derbiju stigli do prve pobjede u regionalnoj Premijer ligi ove sezone. Novljani su na turniru u Beogradu savladali Budvanska rivijera...\nSPORT Aktuelno - 03.11.2021-15:07\nKompanija MTEL je novi sponzor Vaterpolo i plivačkog saveza Crne Gore. Ugovor su potpisali predsjednik VPSCG dr Đuro Marić i izvršna direktorica kompanije MTEL Tatjana Mandić, na period od...


Rezultati Javnog poziva za pružanje finansijske podrške inovativnim, investicionim projektima, koji doprinose ublažavanju efekata klimatskih promjena u sektoru turizma na teritoriji Crne Gore\nU predviđenom roku, do 6. aprila 2017. godine, na Javni poziv je pristiglo ukupno 40 predloga projekata, od čega 20 iz privatnog, 19 iz javnog i 1 iz nevladinog sektora. Za prijavljene projekte ukupne vrijednosti 10.008.717,00 eura, tražena je finansijska podrška u iznosu od 1.682.525,00 eura.\nPrivredna komora je sa podnosiocima predloga projekata, kojima su na osnovu Javnog poziva odobrena sredstva, zaključila ugovore kojima se uređuju prava, obaveze i odgovornosti ugovornih strana, rokovi za realizaciju ugovora, postupak izvještavanja.\nFinansijska podrška biće usmjeren na projekte unapređenja turističkog transporta, uvođenja elekto vozila, uvođenja novih nisko karbonskih turističkih proizvoda, izgradnja biciklističkih i pješačkih staza, instalacije solarnih sistema i toplotnih pumpi, ozelenjavanje javnih površina i hotelskih kompleksa.\nPlanirano je da u septembru 2017. godine UNDP i Privredna komora objave novi Javni poziv za pružanje finansijske podrške inovativnim, investicionim projektima, koji doprinose ublažavanju efekata klimatskih promjena u sektoru turizma na teritoriji Crne Gore.


Stejt Department: Sedam grupa i dva lidera označeni kao teroristi\nGrafit grupe Maute u gradu Maravi, južnim FIlipinima, REUTERS/Romeo Ranoco\nStejt Department označio je sedam grupa povezanih sa Islamističkom državom i dvojicu njihovih lidera kao teroriste, u pokušaju da ih spreči da dobijaju bilo kakvu finansijsku podršku, koja bi mogla da stigne iz SAD.\nOznačene su grupe ISIS u Zapadnoj Africi, na Filipinima i Bangladešu, kao i organizacije povezane sa njima - ISIS Somalija, Egipat, Jund al Kilafa - Tunis, i grupa Maute . Dvojica sankcionisanih lidera su Maham Moalim i Abu Musab Al Barnavi.\nU saopštenju koordinatora Stejt Departmenta za protivterorizam Nejtana Sejlsa navodi se da su na meti ove mere ključne grupe povezane sa Islamskom državom i lideri koji deluju izvan srušenog kalifata u Iraku i Siriji.\nSejls takođe navodi i da njihovo imenovanje predstavlja ključni korak u rasturanju ISIS-ove globalne mreže, uskraćivanjem potrebnih resursa grupama, koje su povezane s Islamskom državom, a kojima su ti resursi neophodni za planiranje i izvođenje terorističkih napada.\nZakonom u okviru kojeg se izriču ove sankcije blokiraju se eventualne poslovne transakcije povezanih grupa Islamske države u SAD, a Amerikancima da posluju s njima.\n“Izricanjem sankcija šaljemo globalnu poruku da su označene grupe počinile terorističke činove ili predstavljaju značajnu terorističku pretnju. Terorističke oznake razotkrivaju i izoluju entitete i pojedince i uskraćuju im pristup američkom finansijskom sistemu. Štaviše, oznake mogu pomoći u aktivnostima američkih agencija za sprovođenje zakona, ali i drugim vladama”, navodi se u saopštenju Stejt Departmenta.\nTakođe se navodi i da su terorističke oznake deo plana SAD da porazi pobunjenike Islamske države.\n"Ova udružena akcija američke vlade uništava Islamsku državu u njenom utočištu, lišavajući je mogućnosti da regrutuje strane terorističke borce, gušeći njihove finansijske resurse i suprotstavljajući se lažnoj propaganda, koju šalje putem interneta i društvenih medija, doprinoseći na taj način stabilizaciji oslobođenih oblasti u Iraku i Siriji, kako bi se raseljeni vratili u svoje domove i ponovo izgradili svoje živote”, zaključuje se u saopštenju Stejt Departmenta.


Srbiju volimo - Srpski med - veoma kvalitetan i tražen u svetu\nSrpski med - veoma kvalitetan i tražen u svetu\nU Srbiji je prošle godine proizvedeno oko 9.000 tona meda, od čega je više od trećine izvezeno, za skoro 15 miliona dolara.\nKako je navela Privredna komora Srbije (PKS), taj u svetu traženi srpski proizvod dobijen je iz 650.000 košnica, a najbolji dokaz njegovog kvaliteta je izvoz u količini od 3.371 tona, i u vrednosti od 14,92 miliona dolara.\n"Srpski med je veoma kvalitetan i tražen u svetu, pa je potražnja za njim sve veća", kaže Mirjana Miščević, samostalni savetnik u Udruženju za poljoprivredu i prehrambenu industriju PKS-a.\nPrema njenim rečima, najbolji dokaz stalnog rasta izvoza je podatak da je Srbija, recimo, 2000. godine u svet izvezla meda u vrednosti 55.079 dolara, pet godina kasnije vrednost je iznosila 572.327 dolara, zatim 2010. godine to je bilo 7,68 miliona dolara, da bi se to u 2013. godini udvostručilo.\nMed se, takođe, uvozi u Srbiju, ali je to zanemarljivo u odnosu na izvoz, tako da je, recimo, za uvoz meda 2005. godine potrošeno 677 dolara, zatim 2012. godine 11.000 dolara, a lane je uvoz bio vredan 241.000 dolara.\nBitno je ukazati, dodaje Miščevićeva, da je ekspanzija izvoza meda krenula od osnivanja Grupacije za pčelarstvo i proizvodnju meda u PKS, novembra 2003. godine, kada je izvoz meda bio vredan samo 14.100 dolara.\nU to vreme nije postojao nijedan objekat za izvoz meda u zemlje Evropske unije, a danas imamo njih sedam koji su registrovani za izvoz na to probirljivo tržište od 500 miliona potrošača.\nNajviše meda 2013. godine iz Srbije je izvezeno u Nemačku i to za blizu 6,1 miliona dolara, Italiju 6,2 miliona dolara, Norvešku 1,6 miliona dolara, Makedoniju 888.000 dolara, Crnu Goru 796.000 dolara, Austriju 415.000 dolara, u Bosnu i Hercegoviniu je izvezeno za 408.000 dolara, Holandiju 379.000 dolara, a za Švajcarsku je otpremeljen med u vrednosti 110.000 dolara.\nSrpski med je veoma kvalitetan i u svet možemo izvesti sve što proizvedemo, naglašava predsednik Saveza pčelarskih organizacija Srbije Rodoljub Živadinović.\nKada je reč o ceni, jedan kilogram bagremovog meda u otkupu proizvođaču je plaćan 3,7 evra, a med dobijen od suncokreta je plaćan po kilogramu 2,2 evra.\n"Ovo najbolje govori da proizvodnja meda u Srbiji postaje sve profitabilnije zanimanje. Kako bi se povećao izvoz mi sprovodimo i nekoliko projekata, među njima je i Reka meda", kaže Živadinović.\nPrema njegovim rečima, ukupna vrednost tog projekta je 218.988 evra, od čega EU učestvuje sa 167.460 evra, a Savez pčelarskih organizacija sa 51.527 evra.\nNovac se troši za unapređenje proizvodnje i plasmana meda. Između ostalog, dodaje Živadinović, cilj nam je da sprečimo falsifikatore meda. Za to je već u toku proizvodnja specijalnih tegli za pakovanje, po čemu će naš kvalitetan med biti prepoznatljiv u svetu.


Khadgar(HS)-Medivh(HotS) promocija ponovo dostupna samo u Kini | RUR Esports\nKhadgar(HS)-Medivh(HotS) promocija ponovo dostupna samo u Kini\nby Sawovsky on 26/01/2018\nIzgleda da je Kina kao gejming region često srećne ruke kada su mnoge igre u pitanju, što verovatno ima veze sa kompanijama koje tamo nastupaju kao predstavnici izdavača velikih igara.\nKao što verovatno znate, CS:GO je besplatan u Kini, a Blizzard često samo za region Kine pravi razne specijalne promocije koje su nedostupne u ostatku sveta.\nTako je juna prošle godine bila kros-promocija između HotS-a i Hearthstonea, gde smo mogli da dobijemo Khadgara, heroja trenutno nedostupnog za nabavljanje ostatku Hearthstone igrača.\nKhadgar se originalno pojavio proleća 2016. godine, kao specijalna humanitarna promocija po ceni od 5 dolara, ali samo na iOS uređajima.\nU februaru ponovo stiže jedna sjajna promocija koja će nažalost biti vezana samo za region Kine. U pitanju je kros-promo između igara Hearthstone i Heroes of the Storm.\nPotrebno je da tokom februara pobedite pet partija u Heroes of the Storm Quick Match, Ranked ili Unranked modu, i dobijate Hero portret Khadgar za Hearthstone, potpuno besplatno!\nU drugom pravcu, potrebno je samo da osvojite rank 20 tokom februarske Ranked sezone u Hearthstoneu, i dobićete Medivha kao heroja u vašoj HotS kolekciji.\nZaista sjajna i poprilično darovita promocija, ali ne i za nas u ostatku sveta, jer važi samo za kineski region. Nadamo se da će Blizzard uskoro doći sa načinom kako da i ostatak sveta dobije pristup Khadgaru i Tyrande, koja je takođe bila problematičan heroj za nabavku.\nexport-hots, export-hs, Hearthstone, Heroes of the storm, VESTI\nblizzardHeroes of the StormhotsKhadgarKinaMedivhpromo\nblizzard, Heroes of the Storm, hots, Khadgar, Kina, Medivh, promo


U BANJALUCI SJEDNICA KOORDINACIONOG TIJELA ZA PRAĆENJE KRETANJA MIGRANATA — Radio Velkaton : Radio Velkaton\n13. Juna. 2019. Bosna i Hercegovina\nU BANJALUCI SJEDNICA KOORDINACIONOG TIJELA ZA PRAĆENJE KRETANJA MIGRANATA\nSjednica Koordinacionog tijela za praćenje kretanja migranata preko teritorije Republike Srpske, na kojoj će biti analizirano trenutno stanje u ovoj oblasti, biće održana danas u Banjaluci.\nPočetak sjednice zakazan je za 11.00 časova, saopšteno je iz MUP-a Republike Srpske.\nTrenutna migrantska situacija u RS nije na zabrinjavajućem nivou, za razliku od pojedinih dijelova Bosne i Hercegovine, kao što je Unsko-sanski kanton, gdje se kantonalne vlasti i gradske vlasti Bihaća i Velike Kladuše mjesecima bore sa povećanim prilivom migranata.\nPredsjedništvo Bosne i Hercegovine prije dva dana je održalo sjednicu na kojoj su raspravljali o migrantskoj krizi u našoj zemlji, te eventualnim rješenjima za istu, ali nije postignut konsenzus ni za jedan prijedlog.\nČlan Predsjedništva Bosne i Hercegovine Šefik Džaferović tom prilikom je izjavio da bi teret migrantske krize trebalo podijeliti na cijelu zemlju, ali predsjedavajući Predsjedništva Milorad Dodik odbio je taj prijedlog.\nDodik je rekao da neće dozvoliti otvaranje migrantskih centara u Republici Srpskoj.\n“Na prostoru Republike Srpske neće se praviti migrantski centri, jer Republika Srpska ne treba biti kolateralna priča u tom pogledu”, istakao je Dodik.


Lajčak: Kosovo i Srbija dogovorili mapu puta za sprovođenje sporazuma o energetici - European Western Balkans\nLajčak: Kosovo i Srbija dogovorili mapu puta za sprovođenje sporazuma o energetici\nAutor EWB 21. 06. 2022.\nSpecijalni predstavnik EU za dijalog Beograda i Prištine Miroslav Lajčak; Foto: FoNet\nBRISEL – Specijalni predstavnik Evropske unije Miroslav Lajčak za dijalog Kosova i Srbije objavio je danas da su dve strane u sredu postigle dogovor o usvajanju mape puta za implementaciju energetskih sporazuma u okviru Briselskog dijaloga. On je ocenio da je to „veliki korak napred”. Današnji dogovor je prvi koje su dve strane postigle od kada je Miroslav Lajčak preuzeo vođenje dijaloga o normalizaciji odnosa Beograda i Prištine.\nEvropska služba za spoljne poslove (EEAS) pozdravila je postizanje dogovora, a u saopštenju se navodi da EU podstiče obe strane da napreduju u tom duhu i ostvare dalji napredak u svim ostalim nerešenim poslovima na implementaciji. Dodaje se da dogovorena mapa puta predstavlja postavlja jasan i konkretan raspored i konkretne korake za implementaciju energetskih sporazuma iz 2013. i 2015. godine, koji su „samo delimično sprovedeni sa relevantnim elementima koji su još uvek nerešeni”.\n„Današnjim sporazumom, Elektrosever, kompanija u vlasništvu Srbije osnovana na Kosovu i prema kosovskom zakonu, počeće da snabdeva strujom potrošače u četiri opštine sa većinskim srpskim stanovništvom na severu”, navode iz EEAS, prenosi Radio slobodna Evropa (RSE).\nBesnik Bislimi na Tviteru je ocenio da ovaj dogovor omogućava „fakturisanje električne energije u četiri severne opštine na Kosovu, u skladu sa kosovskim zakonima i regulatornom sistemu”.\nKako podseća RSE, meštani četiri opštine na severu Kosova – Severna Mitrovica, Leposavić, Zvečan i Zubin Potok – u kojima većinu čine pripadnici srpske zajednice, više od dve decenije ne plaćaju račune za utrošenu električnu energiju. Kosovo i Srbija su 2013. postigli sporazum o energetici u okviru dijaloga o normalizaciji odnosa, a potom su 2015. godine usaglašeni zaključci. Prema tim sporazumima, naplatu struje na severu je trebala da vrši kompanija Elektrosever, koja nikada nije formirana.\nDijalog Beograda i PrištineenergetikaEUKosovoMiroslav LajčakSrbija\nMiroslavu Lajčaku proddužen mandat Specijalnog predstavnika za dijalog Kosova i Srbije\nEvropska komisija priprema primenu nove metodologije na Crnu Goru i Srbiju\nEU očekuje od zvaničnog Beograda da se usaglasi sa sankcijama Rusiji\nEWB 28. 02. 2022.\nLajčak i Kurc: Podrška Zapadnom Balkanu na putu ka EU\nEWB 18. 06. 2021.


Beta 8. septembra 2021. 15:55\nPredsednik pokreta „Ljubav, vera, nada“ Nemanja Šarović ocenio je danas da će predstojeći izbori biti održani „po poznatoj matrici medijskih manipulacija, pritisaka, ucena i kupovine birača“ jer je po njegovim rečima, predsedniku Srbije Aleksandru Vučiću, kao kandidatu EU, „bilo i jeste dozvoljeno sve“.\nKomentarišući predlog posrednika iz Evropskog parlamenta (EP) o unapredjenju izbornih uslova u Srbiji, Šarović je ocenio da taj dokument može da posluži da „makar kod dela onih naivnih, koji i dalje veruju u evropske standarde, razbije zabludu o dobrim namerama EU i njenih činovnika“.\n„Standardi koji važe za gradjane vodećih zemalja EU ne važe za gradjane banana republika, kako Evropska unija očigledno doživljava i tretira Srbiju. Odavno upozoravam da prosperitetna i ekonomski jaka Srbija nije interes i cilj EU, već Srbija pod vlašću nesposobnog i korumpiranog, ali prema strancima servilnog diktatora“, naveo je Šarović u pisanoj izjavi.\nDodao je i da je medjustranački dijalog o unapredjenju izbornih uslova bez posredovanja stranaca poslužio kao „odličan lakmus papir za otkrivanje lažne opozicije spremne da maše repom i šeni na svaki Vučićev mig ali i da sa njim podeli po neku buteljku vina“.\n„Narodu treba jasno reći da je Aleksandar Vučić osnovni uzrok brojnih bolesti srpskog društva, te da samim tim nije i ne može biti deo rešenja, niti se pregovorima sa njim može doći do željenog cilja. Nema diktatora koji je dobrovoljno odstupio sa vlasti, pa neće ni ovaj naš, kao što se dobrovoljno neće odreći ni medija na čijoj je uzurpaciji decenijama predano radio“, ocenio je predsednik pokreta „Ljubav, vera, nada“.


Budžet je stigao\nPočetak Aktuelno Pod lupom Reagovanje na saopštenje Ministarstva i Pregovaračkog tima\nDatum kreiranja: petak, 23 novembar 2018\nTri dana je bilo potrebno da predlog zakona koji je Vlada Srbije, kako je saopšteno „usvojila“ na sednici od 20. novembra 2018, prevali jedan kilometar rastojanja do Narodne skupštine.\nPredlog budžeta stigao je u parlament i dostupan je na sajtu skupštine: https://goo.gl/kHSkuF\nKoliko će poslanici, kao predstavnici građana, moći da kažu o budžetu zavisiće dobrim delom i od toga da li će poslanici SNS ponovo podnositi besmislene amandmane, koje obrazlažu a potom povlače pre izjašnjavanja, a čiji je jedini cilj da se spreči rasprava.\nGrađani ni ovaj put nisu dobili priliku da se direktno izjasne o budžetu. Tim povodom programski direktor TS Nemanja Nenadić izjavio je da se stiče utisak da u Vladi sede ljudi koji vode potpuno različite politike.\nTS je pre nekoliko meseci pozdravila donošenje Zakona o lokalnoj samoupravi koji, između ostalog, kaže da će biti obavezne javne rasprave o lokalnim budžetima, a sada imamo na republičkom nivou, gde se troši najviše novca, potpuno negiranje mogućnosti da javnost bilo šta kaže na vreme o budžetu Srbije.


Kako tehnologija napreduje, posebno procesorska snaga i količina RAM-a u pametnim telefonima, otvara se put za zahtevniji i složeniji softver. Iako Android već neko vreme radi na 64 bita, to nije slučaj sa mnogim aplikacijama.\nU svrhu iskorišćavanja punog potencijala hardvera i operativnog sistema, Google je obavestio developere na potrebu početka razvoja 64-bitnih aplikacija, te da sve postojeće 32-bitne prebace na 64-bitnu tehnologiju.\nTako će od 1. avgusta ove godine sve aplikacije u Play prodavnici morati da budu 64-bitne, kao i nadogradnje postojećih. Izuzetak su određene igre koje se oslanjaju na Unity 5,6 ili starije verzije, tako da će njihova tranzicija na 64 bita potrajati nešto duldužeje.\nI 32 i 64-bitne aplikacije će u Play prodavnici biti do 1. avgusta 2021. godine, kada će sve 32-bitne biti izbačene.


RTS :: Integracija pobeđuje gastarbajtere\nOtvorena tema Integracija pobeđuje gastarbajtere\npetak, 23. dec 2011, 14:27\nIntegracija pobeđuje gastarbajtere\nDesetine hiljada gastarbajtera koji su završili svoj radni vek u alpskoj republici, ili su pred penzijom ne vraćaju se kao što su prvobitno nameravali u svoju otadžbinu, pokazuju podaci austrijske ustanove "Medijski servis za nove Austrijance". Pojam gastarbajter „radnik – gost“je izgubio prvobitno značanje.\nAustrijska ustanova "Medijski servis za nove Austrijance" izradila je studiju koja govori da većina imigranata zauvek želi da ostane u Austriji, dok samo 17 procenata želi da se vrati u svoju zemlju. Većina starijih imigranata se oseća u Austriji kao kod kuće i pored toga što živi u težim socijalnim uslovima i u znatnoj meri živi lošije nego Austrijanci.\nOno što se još sredinom osamdesetih godina pokazalo neuspehom "principa rotacije", prvi put je naučno prikazano 1999. godine.\nJedna studija Evropske unije o životnoj situaciji starijih ljudi na području 12, 15, 16. i 17. Bečkog okruga pokazala je iznenađujuće visoki udeo starijih migranata.\nOvakvi podaci su iznenađujući i za same migrante, budući da je apsolutna većina ljudi koji su u Austriju došli kao gastarbajteri šezdesetih i sedamdesetih godina prošlog veka iz Turske i zemalja bivše Jugoslavije, prvobitno je imalo nameru da ostane u alpskoj republici samo par godina, a kasnije do penzionisanja.\nKoliko tačno penzionera u celoj Austriji ima migrantsko poreklo, studija EU kao i studija Svetske zdravstvene organizacije, nije mogla tačno da utvrdi. Savetovališta za starije migrante, takođe ne raspolažu tim podacima, pa se u obzir mogu uzeti podaci o stanovništvu Statističkog zavoda Austrije.\nNaime, zaključno sa 1. januarom 2011. godine, evidentirano je tačno 75.528 ljudi starijih od šezdeset godina poreklom iz zemalja bivše Jugoslavije, kao i 14.765 rođenih u Turskoj. Većina starijih migranata je završilo svoj radni vek ili se nalazi pred penzijom, budući da je starosna granica za penzionisanje u Austriji 59,1 godina za muškarce i 57,1 godina za žene.\nStudija Svetske zdravstvene organizacije iz 2005. godine je pokazala da je tada 63,4 procenata starijih ljudi migrantskog porekla živelo u Austriji preko 31 godine.\nOvaj podatak govori o tome da su u Austriju došli pre 1974. godine, te da pripadaju klasičnoj "gastarbajterskoj generaciji". Samo 13,4 procenata je u Austriji živelo kraće od 15 godina.\nPrema studiji, većina starijih migranata, tačnije 46,8 procenta, se osećalo u Austriji kao kod kuće, dok je 28,6 procenata imalo osećaj stranaca, a 24,6 procenata nema stav.\nTakođe, 61 procenat je imao osećaj da se u svojoj otadžbini oseća kao kod kuće, dok je 17,1 procenata imalo osećaj stranca u svojoj zemlji porekla.\nZbog ovih činjenica pojam gastarbajter, koji znači radnik-gost, izgubio je smisao, i sve je jasnije da lica koja se doseljavaju u Austriju neće ostati samo jedan kratak vremenski period, već da će postati trajni deo društva, zbog čega se vlasti već godinama trude da pospeše integraciju imigranata.


LUIS VOLAS rođen je 1827. godine u Indijani. Bio je američki advokat, političar, ali i učesnik u ratovima tadašnje epohe. Pored uspešne diplomatske karijere, Luis Volas se proslavio književnim ostvarenjem Ben Hur, koje predstavlja najuticajniju hrišćansku knjigu XIX veka. Roman je prvi put objavljen 1880. godine, nakon čega je doživeo brojne filmske i pozorišne adaptacije. Čuvena je verzija iz 1959. godine sa Čarltonom Hestonom u glavnoj ulozi, nominovana za dvanaest Oskara, od kojih je osvojila čak jedanaest. Nakon brojnih političkih angažmana, Luis Volas napušta političku scenu i vraća se u domovinu, gde nastavlja da piše sve do smrti 1905. godine. Pročitaj više\nGenerated: 1:25:12TRU CHACHE


Savez sportova opštine Brus uskoro počinje sa funkcionisanjem? – In Medija\nSavez sportova opštine Brus uskoro počinje sa funkcionisanjem?\nPosle nedavne posete delegacije Sportskog saveza Srbije opštini Brus povodom novog Zakona o sportu, Pravilnika o odobravanju i finansiranju programa opšteg interesa u oblasti sporta na nivou lokalne samouprave kao i ukazivanje na nepravilnosti tokom praćenja funkcionisanja sistema sporta na teritoriji opštine Brus, održan je sastanak predstavnika opštine Brus i Sportskog saveza opšine Brus.\n“Sportski savez Srbije je u prethodnom periodu pratio funkcionisanja sistema sporta na teritoriji opštine Brusa i uočio niz nepravilnosti u radu koje se odnose na finansiranje sportskih organizacija, kontrole namenskog korišćenja budžetskih sredstava, pravdanje utrošenih budžetskih sredstava u skladu sa pravilnikom, način korišćenja sportskih objekata čiji je vlasnik lokalna samouprava, neusklađenost pravilnika o finansiranju i kategorizaciji sportskih organizacija i sl.\nTokom sastanka u oktobru mesecu 2016. godine na dnevnom redu je bio i sastav Komisije za dodelu novčanih sredstava sportskim klubovima na teritoriji opštine Brus, a ljudi iz Sportskog saveza Srbije su bili izričiti da u sastavu komisije ne može biti ni jedan odbornik, ni član kluba kao ni član opštinskog rukovodstva.\nPostignut je dogovor da se do kraja istog meseca otklone nepravilnosti i da se sa usklade pravilnici sa Zakonom o sportu i Pravilnikom o odobravanju i finansiranju programa, zatim otpočne procedura za 2017. godinu i obezbeti funkcionisanje Sportskog saveza Brusa.\nMi smo tim povodom nedavno održali sastanak sa rukovodstvom opštine Brus i nadamo se da će ispoštovati dogovor jer poslednji rok za predaju planova i programa svih klubova, koje će savez da objedini, preko teritorijalnog sportskog saveza je 17. novembar 2016. godine. Na osnovu tog objedinjenog programa lokalna samouprava budžetira sledeću godinu za sport.\nU koliko se nakon navedenog roka ne ispoštuju pomenuti dogovori Sportski savez Srbije izvestiće ministra o navedenom stanju i tražiće donošenje rešenja o preuzimanju nadležnosti i pokretanju ostalih zakonom predviđenih postupaka i najverovatnije će inspektori Saveza sportova Republike Srbije doći u kontrolu u lokalnu upravu” – rekao nam je nedavno Ivan Marković, sekretar Saveza sportova opštine Brus.


Pisonero: Od Srbije se ocekuje postepeno usklađivanje sa EU\nTanjug 14. marta 2022. 13:22\nBRISEL,14. marta ( Tanjug) – Portparolka EU, Ana Pisonero, kaže da se od Srbije, kao zemlje kandidata očekuje postepeno usklađivanje sa EU odlukama, uključujući i trenutne mere uvedene protiv Ruske Ferderacija zbog napada na Ukrajinu.\nOna je tako odgovorila na današnjoj konferenciji za medije na pitanje albanskih medija o ”koracima Komisije” zbog odbijanja Srbije da uvede sankcije Rusiji , ali i ”jedina u Evropi” ostavi otvoren vazdušni kordor za Rusiju, u Briselu ponavljaju koje su obaveze Srbije u pristupnom procesu.\n”Objasnili smo već da se od kandidatskih zemlja kao što je Srbija očekuje da se postepeno usklađuju sa EU pozicijama i odlukama kada je reč o spoljnim i bezbednosnim pitannjima. EU je donela oštre mere zbog kršenja međunarodnog prava, a od kandata se očekuje postepeno uklađivanje”, rekla je Pisonero.


Novi Savet MZ Poljanice: Radiće se na razvoju seoskog turizma - Portal Moj Bečej - Bečejske opštine iz ugla građana!\nNaslovna Aktuelne vesti bečejskih opština Društvo Novi Savet MZ Poljanice: Radiće se na razvoju seoskog turizma\nNovi Savet MZ Poljanice: Radiće se na razvoju seoskog turizma\nU opštini Bečej su 30. juna, pored Radičevića, izbori za članove Saveta mesne zajednice održani i u Poljanicama. Novi predsedavajući tog organa naredne četiri godine je Tibor Serda, a za zamenika je izabran Šandor Varga.\nNa izbore je izašla polovina stanovnika tog naseljenog mesta, a od deset predloženih kandidata sa izborne liste za Savet Mesne zajednice izabrano je devet članova: Tibor Serda, Šandor Varga, Norbert Serda, Šandor Jakša, Kristijan Marković, Robert Lošonc, Ištvan Molnar, Zoltan Šagi i Laslo Lenđel. Održana je i konstitutivna sednica Saveta, na kojoj je za predsednika izabran Serda, a za zamenika Varga. Prema rečima sekretara mesne zajednice Jožefa Barne, izbori su prošli bez problema, a u novom Savetu se sada nalaze mladi ljudi koji žele da doprinesu razvoju sela, između ostalog i kroz seoski turizam. Novi Savet bi trebalo da održi sednicu krajem ove nedelje.\nStolice iz velike sale opštine Bečej, sad u Poljanicama\nU zgradi opštine Bečej su u toku radovi na uređenju svečane sale. Nove stolice su kupljene, a stare su date na revers Mesnoj zajednici Poljanice.


U Srbiji je do sada 50,2 odsto punoletnog stanovništva vakcinisano protiv korona virusa, a prethodnih nedelja se na dnevnom nivou vakciniše između 5.000 i 10.000 građana, izjavio je danas direktor vladine Kancelarije za informacione tehnologije i elektronsku upravu Mihailo Jovanović.\nNaveo je da je 60 lokalnih samouprava u Srbiji prešlo granicu od 50 odsto vakcinisanih, a da je najveći procenat u beogradskoj opštini Stari grad u kojoj je više od 80 odsto stanovništva primilo vakcinu protiv korona virusa.\n“Više od 70 odsto vakcinisanih imaju i Savski venac, Vračar i Novi Beograd, a više od 60 odsto Priboj, Niš, Bosilegrad, Užice, Mali Zvornik. Kladovo, Kikinda, Novi Sad, Sremska Mitrovica, Knjaževac su na više od 55 odsto vakcinisanih, to su procenti kojima sve lokalne samouprave treba da teže”, kazao je Jovanović za Radio-televiziju Srbije (RTS).\nGovoreći o vakcinaciji mladih, on je kazao da je skoro 20 odsto populacije između 18 i 30 godina vakcinisano protiv korona virusa i ocenio da je u nekim gradovima kampanja za imunizaciju te kategorije stanovništva počela da daje rezultate.\nUpišite tekst * − one = 6


Objavljeno Nedjelja, 13 Listopad 2019 20:07\nBakir Izetbegović, predsjedavajući Doma naroda Parlamentarne skupštine BiH i predsjednik Stranke demokratske akcije (SDA), u izjavi za Anadolu Agency (AA), rekao je da je Turska bila prisiljena na operaciju "Izvor mira", koju Turske oružane snage (TSK) i Sirijska nacionalna armija provode na sjeveru Sirije.\n"Turska ima pravo braniti svoju sigurnost, teritorijalni integritet, rješavati pitanje izbjeglica. Sirijci imaju pravo da se vrate svojim domovima iz kojih su nasiljem istjerani."\nIzetbegović je izrazio nadu da će "operacija trajati kratko i da će donijeti minimum žrtava".\nOružane snage Turske (TSK) i Sirijska nacionalna vojska (SNA) u srijedu, 9. listopada, pokrenule su operaciju "Izvor mira", čiji je cilj uspostaviti mir i sigurnost u regiji te uništiti teroristički koridor koji teroristi YPG/PKK-a namjeravaju uspostaviti južno od granice s Turskom.\nMinistarstvo obrane Turske je priopćilo da su teroristi jedina meta u okviru operacije “Izvor mira”. Navodi se kako se operacija provodi u skladu s normama međunarodnog prava i rezolucijama Vijeća sigurnosti Ujedinjenih naroda koje se tiču borbe protiv terorizma.


Prijem za Zorana Ilića, jednog od tri najbolja učitelja u Srbiji - JUGPRESS\nPrijem za Zorana Ilića, jednog od tri najbolja učitelja u Srbiji\nGradonačelnik Leskovca Goran Cvetanović priredio je prijem za Zorana Ilića, učitelja u OŠ „Svetozar Marković“ koji se naredne godine, sa još dvoje učitelja iz Srbije, takmiči za titulu najboljeg nastavnika sveta.\n„Lokalna samouprava svesrdno podržava najbolje među nama, jer vaša inovativnost i rad vredan divljenja imaju dugotrajne pozitivne efekte na decu i mlade. Podržavamo i uvek ćemo podržavati uspešne prosvetne radnike jer svojim ponašanjem i uspesima pružaju pravi uzor našoj deci, u današnje vreme to je ono što nam je preko potrebno“ rekao je gradonačelnik Cvetanović u svom obraćanju najavivši da će Zoran Ilić biti njegov predlog za Oktobarsku nagradu Grada Leskovca.\nZoran Ilić je rekao da se trudi da svojim radom podstakne kolege da se njihovo znanje i priča usmere ka učenicima i da svojim radom oblikuju čoveka 21. veka koji će znati da bude jak tokom svog odrastanja.\nPrijemu je prisustvovala i Ivona Jovanović, predstavnica Udruženja za podsticanje preduzetništva „Živojin Mišić“ koje je izabralo troje kandidata za takmičenje. Ona je istakla da će se Udruženje „Živojin Mišić“ potruditi da na što bolji način predstavi kako Grad Leskovac, tako i OŠ „Svetozar Marković“ na takmičenju.\n5 Septembra, 2019 6:28 am\nNajbolji preduzetnik DA a ucitelj nisam sigurna\n4 Septembra, 2019 9:14 pm\nSvaka cast ovom ucitelju ALI najbolji ucitelj u Leskovcu a i sire je Ljubisa Ilic-ucitelj u skoli Vasa Pelagic, neko o kome novine uvek pisu kad je pocetak skolske godine jer deca dobiju majice i sesirice i setaju gradom sa njim, kad je Nova Godina deca s uciteljem traze deda mraza i naravno nadju ga i dobiju i paketice i jos mnogo mnogo toga sto uradi za njih..neko ko zadnji atom svoje snage daje da bi nasa deca bila srecna svakoga dana i VELIKO MU HVALA za sve!!!


Niška televizija » Ministri finansija Grčke i Nemačke nesložni i u neslaganju\nObjavljeno 05.02.2015. 16:27\nBERLIN – Ministri finansija Grčke i Nemačke Janis Varufakis i Volfgang Šojble na današnjem sastanku u Berlinu nisu mogli da se slože čak ni u tome da se ne slažu u mišljenjima o restrukturi grčkog javnog duga i obustavi mera štednje.\nVarufakis je, međutim, naveo da se „nisu složili čak ni u tome da se ne slažu“, dodajući da nisu razgovarali o rokovima za otplatu grčkog duga niti o eventualnom rezanju duga, već samo o predlogu programa za premošćavanje koji bi trajao do maja.\n„Nisam mogao da sakrijem sumnju u to da neke od predloženih mera ne idu u odgovarajućem pravcu“, rekao je Šojble, koji je Atini ponudio pomoć u jačanju poreskog sistema, navodeći da su neke od mera nove grčke vlade koje idu u dobrom smeru oporezivanje bogatih i borba sa korupcijom.\nGrčke banke i dalje mogu doći do sredstava preko evropskog programa Hitna pomoć za likvidnost (ELA), kojim rukovodi grčka centralna banka, ali po znatno višim troškovima po banke. Kamatna stopa na pozajmice iz tog programa iznosi 1,55 odsto u poređenju sa 0,05 na redovono finansiranje ECB.\nTanjug 05.02.2015 14:38\nKongresmen: SAD krive što Ukrajina koristi kasetne bombe


Počela izgradnja sistema za odsumporavanje u RiTE Ugljevik – Projekat vrijedan 79 mil EUR produžava vijek termoelektrane za 20 godina – Vaš obnovljivi izvor informacija – Energis\nPočela izgradnja sistema za odsumporavanje u RiTE Ugljevik – Projekat vrijedan 79 mil EUR produžava vijek termoelektrane za 20 godina\nU Termoelektrani Ugljevik počeli su radovi na prvom postrojenju za odsumporavanje dimnih gasova u BiH. Riječ je o kapitalnom projektu vrijednom 79,4 mil EUR, koji se finansira iz kredita Vlade Japana, prenosi Indikator.\nProjekat će omogućiti rad ovog elektroenergestkog giganta, uz ispunjenje evropskih direktiva o emisiji štetnih gasova. Radove izvodi japanski konzorcij Mitsubishi Hitachi Power System, a trebalo bi da budu završeni u roku od 30 mjeseci, izvještava RTRS.\nNa ovaj način biće smanjena emisija štetnih gasova, prije svega sumpor-dioksida, a vijek Termoelektrane produžen za najmanje 20 godina.\nDirektor RiTE Ugljevik Đorđe Popović istakao je da je značajno što RiTE nastavlja rad i što će na kraju ovog procesa imati postrojenje koje će omogućiti da se nivo emisije sumpordioksida svede na takvu mjeru koja će biti aposlutno bezopasna.\nZa projekat odsumporavanja dimnih gasova Јapanska agencija za međunarodnu saradnju potpisala je 2009. godine ugovor sa BiH, kojim je odobren zajam od 200 mil KM sa rokom vraćanja od 30 godina i kamatnom stopom 0,55% godišnje. Ovim se, osim zaštite čovjekove okoline, ispunjavaju i ekološki standarda potrebni za ulazak BiH u EU.


BEC Kembridž ispit - Business Preliminary Certificate of English\nBEC Kembridž ispit - Business Preliminary Certificate of English - Audio verzija\nPrvi u nizu ispita kojim se stiče Kembridž sertifikat o nivou poznavanja engleskog jezika u poslovnom smislu je BEC Preliminary (Cambridge English: Business Preliminary). On je ekvivalentan nivou B1 prema pravilima koja daje Zajednički evropski referentni okvir za jezike, odnosno CEFR (Common European Framework of Reference for Languages), a to znači da kandidati koji odluče da polažu ovaj ispit imaju znanje engleskog jezika na nižem srednjem nivou.\nSadržina ovog ispita podrazumeva zahteve koji se odnose na obavljanje svakodnevnih radnih zadataka u različitim oblastima, a sa ciljem da kod kandidata razvije upotrebu jezika u poslovnim segmentima.\nKandidati koji polažu ovaj ispit su ovladali engleskim jezikom u smislu da mogu da odgovaraju na telefonske pozive, te da komuniciraju putem mejla, to jest da znaju i da napišu mejl i da razumeju onaj koji dobiju, te da na njega odgovore. Smatra se da mogu i da učestvuju u poslovnom razgovoru ukoliko im je tema poznata, te da mogu da razumeju srž poslovnih izveštaja.\nSticanjem BEC Preliminary Kembridž sertifikata kandidatima se otvaraju mnoga vrata u poslovnom svetu, te sebi poboljšavaju šanse da postanu još uspešniji u svom poslu. Ovaj sertifikat je prihvaćen od strane vodećih svetskih kompanija, ali i poslovnih škola i brojnih obrazovnih institucija u celom svetu.\nOd 01. 04. 2016. godine Akademija Oxford kao ovlašćeni Kembridž test centar u našoj zemlji, nudi mogućnost svim zainteresovanim kandidatima da steknu i BEC Preliminary sertifikat, a postoji mogućnost pohađanja i pripremne nastave za polaganje ovog ispita.\nSvi kandidati koji žele da izvrše prijavu za polaganje ovog Kembridž ispita to mogu da učine putem telefona ili mejla, odnosno direktno u onoj poslovnici u kojoj žele da ga polažu. Samim tim što se naša predstavništva nalaze u skoro svim gradovima, prijavljivanje za polaganje BEC Preliminary Kembridž ispita je znatno olakšano.\nKoje se veštine proveravaju u okviru BEC Preliminary ispita?\nSvi Kembridž ispiti su standardizovani, pa se i u okviru BEC Preliminary ispita proveravaju uobičajene četiri oblasti, to jest slušanje, čitanje i pisanje, te konverzacija.\nIako se proveravaju pomenute četiri oblasti, BEC Preliminary ispit se praktično sastoji od tri dela, uzevši u obzir da se oblasti čitanje i pisanje proveravaju u okviru jedne oblasti.\nKako izgleda BEC Preliminary Kembridž ispit?\nUkupno tri dela provere od kojih se sastoji BEC Preliminary ispit traju oko 140 minuta. Za oblast čitanja i pisanja je odvojeno 90 minuta, dok se slušanje proverava ukupno 40 minuta. Umeće vođenja konverzacije se proverava ukupno 12 minuta.\nPrva oblast provere je čitanje i pisanje i sastoji se od ukupno 9 delova, od kojih je 7 vezano za oblast čitanja, a dva za pisanje. Provera oblasti slušanja se sastoji od 4, a konverzacije od 3 zadatka koja se stavljaju pred kandidate.\nPrvi zadatak u segmentu vezanom za čitanje i pisanje podrazumeva da kandidati na osnovu pročitanog teksta navedu koji od iskaza su tačni, odnosno netačni, a ponuđena su im po tri odgovora za svako pitanje. U drugom zadatku kandidati treba da povežu nazive zanimanja sa opisima koji su im ponuđeni, a u narednom im je ponuđen grafikon. Oni treba da povežu slovo označeno na grafikonu sa jednom od ponuđenih izjava. Zatim čitaju kraći tekst, pa treba da odluče koja je od navedenih izjava tačna, a koja nije. U slučaju da ne uspeju da se odluče, imaju mogućnost i da napišu da ta informacija nije navedena u tekstu. Peti deo se sastoji od 5 pitanja, na koje kandidat treba da pruži tačan odgovor, to jest da zaokruži jedan od tri ponuđena, a na osnovu informacija koje su navedene u tekstu koji se nalazi u ovom delu. U šestom delu je naveden tekst u kome nedostaju određeni reči, a spisak reči koje nedostaju je naveden uz tekst. Zadatak kandidata je da odredi na kom mestu u tom tekstu treba da se nađe koja reč. U poslednjem delu provere oblasti čitanja u okviru BEC Preliminary Kembridž ispita se od kandidata zahteva da dopuni određeni tekst svojim rečima, a u skladu sa smislom.\nPrvi deo provere segmenta pisanja podrazumeva pisanje kratke poruke na osnovu zadatih smernica, koja treba da sadrži od 30 do 40 reči. U drugom delu kandidat ima zadatak da napiše pismo čija dužina treba da bude od 60 do 80 reči, a u tekstu su precizno navedene smernice.\nNakon odslušanog snimka, u okviru prvog dela provere oblasti slušanja kandidati treba da odgovore na 8 postavljenih pitanja, tačnije da na osnovu onoga što su čuli odaberu tačan odgovor od ukupno 3, koliko im je ponuđeno u ovom zadatku. Šest pitanja sadrži drugi deo, a podrazumeva da kandidati na osnovu podataka iz audio materijala dopune delove koji nedostaju. Sličan zadatak imaju i u trećem delu, ali se odnosi na drugi audio snimak koji slušaju. Poslednji deo podrazumeva ukupno 7 pitanja, na koja kandidati odgovaraju nakon što čuju dijalog. Treba da na osnovu odslušanog odluče koji od tri ponuđena odgovora je tačan.\nU prvom zadatku u toku provere oblasti konverzacije, a nakon predstavljanja, kandidati odgovaraju na kratka pitanja koja im upućuje ispitivač. U drugom delu se vodi diskusija o određenoj oblasti poslovanja koju ispitivač odabere. Zatim im on objašnjava neku situaciju, a oni treba da navedu svoje mišljenje o njoj ili njeno rešenje, a u zavisnosti od smernica koje dobiju tom prilikom od ispitivača.\nBodovanje u okviru ispita za sticanje BEC Preliminary Kembridž sertifikata\nKako je BEC Preliminary ispit namenjen za sertifikovanje onih kandidata čije znanje odgovora nižem srednjem nivou znanja engleskog jezika u poslovnom smislu, to svi kandidati koji na ovom ispitu osvoje između 120 i 139 poena neće moći da steknu ovaj sertifikat. Razlog za to je što se prema Kembridž skali smatra da kandidati koji imaju toliko poena, zapravo imaju znanje engleskog koje odgovara A2 nivou prema pravilima Zajedničkog evropskog referentnog okvira za jezika, to jest višeg osnovnog nivoa, a ovaj ispit jednostavno nije merodavan za ocenjivanje nivoa znanja koji je niži od B1 nivoa. Ovi kandidati dobijaju samo izjavu o rezultatima (Statement of Results) u kojoj se precizno navodi broj poena.\nBodovna skala za BEC Preliminary Kembridž ispit podrazumeva da kandidati koji imaju između 140 i 152 poena imaju znanje nivoa B1. Oni koji osvoje od 153 do 159 bodova takođe imaju nivo znanja koji je i predmet BEC Preliminary sertifikata, odnosno B1 nivoa, a ocena im je zadovoljavajuća. Dok oni kandidati koji osvoje od 160 do maksimalnih 170 bodova, zapravo imaju znanje višeg, B2 nivoa, te dobijaju ocenu za izuzetno znanje.\nU roku od 4 do 6 nedelja od dana polaganja, kandidati mogu da vide rezultate na zvaničnom sajtu, a ako su polagali BEC Preliminary ispit na kompjuteru, rezulatate mogu da pogledaju i u roku od 2 do 3 nedelje nakon polaganja ispita.\nNajčešća pitanja - BEC Preliminary Kembridž Ispit


Šokantni snimci otkrivaju ogromnu razliku koju prave vakcine protiv korone – Haber.ba\nPluća pacijenata sa kovidom-19 nisu ista – jedan je vakcinisan, drugi nije\nRendgenski snimci pokazuju uticaj novog korona virusa na pluća pacijenata sa kovidom-19 – jedan od njih je vakcinisan, a drugi nije.\n– Jedini ljudi koji se zaista razbole su ljudi koji nisu vakcinisani – kaže dr Sam Durani, šef osoblja medicinskog centra Deer Valley, prenoseći svoje iskustvo iz prakse.\nPrema njegovim rečima, pacijenti koji nisu primili vakcinu protiv korona virusa često zahtevaju ventilaciju i kiseonik.\n– Na rendgenskim snimcima vakcinisanih pacijenata koji su dobili kovid-19 vidi se da ima više vazduha, a veći deo pluća obojen je u crno, što znači da nema oštećenja – objašnjava dr Durrani.\nNasuprot tome, navodi on, snimak pluća nevakcinisane osobe pokazuje da su pluća zakrčena, što ograničava protok kiseonika po celom telu.\n– Ako imate vakcinisanog pacijenta koji dođe u hitnu pomoć sa probojnom infekcijom, koji možda ima kratak dah i uradimo mu CT skeniranje, on nije ni približno u lošem stanju kao nevakcinisani pacijent. Čak i kod probojnih infekcija koje mogu da se završe upalom pluća, njihovi snimci i dalje nisu bili tako loši kao oni kod nevakcinisanih pacijenata – ističe dr Durani.\nVakcine protiv novog korona virusa mogu da spreče teške oblike kovida-19 i smrt kod većine ljudi. Praksa, međutim, pokazuje da i osobe koje su primile dve doze vakcine mogu da obole od kovida-19, ali mnogo ređe i u blažem obliku u poređenju sa onima koji nisu vakcinisani.\nPodaci američkog Centra za kontrolu i prevenciju bolesti (CDC) pokazuju da je rizik od smrti od kovida-19 čak 11 puta veći za nevakcinisane odrasle osobe nego za one koje su vakcinisane.\nU CDC-u, takođe, kažu da je manje od jednog procenta novih slučajeva – ljudi koji dobiju kovid-19 uprkos vakcinaciji – dovelo do hospitalizacije ili smrti.\nU Engleskoj, jedan procenat svih smrtnih slučajeva od kovida-19 je kod onih koji su u potpunosti vakcinisani.\nPodaci iz engleskog Zavoda za nacionalnu statistiku kažu da je u prvih sedam meseci 2021. godine bilo 640 smrtnih slučajeva kod ljudi koji su primili obe doze vakcine. Više od polovine je zaraženo pre nego što su primili obe doze ili su bili pozitivni u roku od 14 dana od dobijanja druge doze.\nGledajući snimke i štetu koju novi korona virus može da izazove na plućima, dr Durani kaže:\n– Vakcina deluje izuzetno dobro i sprečava da virus napreduje do upale pluća ili da se infiltrira u pluća.\nPodaci iz Velike Britanije pokazuju da četvoro od desetoro ljudi koji su primljeni u bolnicu sa kovidom-19 nisu u potpunosti vakcinisani, a pacijenti su sve mlađi. Prema statističkim podacima britanske Agencije za zdravstvenu bezbednost, prijem je tri puta veći kod ljudi u 70-im godinama u poređenju sa onima koji su potpuno vakcinisani. Dalje, stopa je četiri puta veća kod onih u 30-im i 40-im godinama i pet puta veća za one u 50-im godinama.\nNedavno je britanska Služba za nacionalno zdravlje upozorila da gotovo petinu najteže bolesnih pacijenata sa kovidom-19 u Engleskoj čine nevakcinisane trudnice.\nOko 17 odsto pacijenata sa kovidom-19 koji su bili na posebnom režimu lečenja bile su buduće majke koje se nisu vakcinisale, u odnosu na šest odsto u martu 2020. godine, prenosi telegraf.\nTeme:nevakcinisani, pluća, stanje, vakcinisani


"SDA će se fokusirati na obnovu bh. ekonomije" - Klix.ba\nIzetbegović u Gračanici\n"SDA će se fokusirati na obnovu bh. ekonomije"\n12.9.2010. u 18:28\nKandidat Stranke demokratske akcije (SDA) za bošnjačkog člana Predsjedništva BiH Bakir Izetbegović, poručio je privrednicima na skupu u Gračanici da će se „SDA u sljedeće četiri godine svom snagom fokusirati na obnovu ekonomije u BiH“.\nNa skupu koji je organizirala Općinska organizacija SDA Gračanica predstavljeno je i šest kandidata za predstojeće izbore.\nZa Federalni parlament to su magistar Muhamed Ibrahimović, kao nosilac liste u svojoj izbornoj jedinici, te Nihada Okanović, diplomirana inženjerka poljoprivrede, dok su za kantonalnu skupštinu kandidovani Rabija Fišić, diplomirana inženjerka poljoprivrede, Bahrija Mehurić, diplomirani inženjer elektrotehnike, Rahim Gadžić, nastavnik i Hasan Fehratović, diplomirani inženjer elektrotehnike, saopćila je Služba za odnose s javnošću SDA.\nUmro novinar Slobodan Obradović\n12.09.2010. u 18:39\nImam poziva na mir, protesti u Afganistanu i dalje traju\n12.09.2010. u 17:55


Privatnicima oduzete komercijalne linije\nKRALJEVO - Preduzeće „Autotransport“ dobiće dva miliona dinara od Skupštine grada Kraljeva u zamenu za besplatan prevoz građana starijih od 65 godina. Uz to, grad namerava da „Autotransportu“ prepusti skoro sve frekventne, ali i brojne druge gradske linije na uštrb manjih preduzeća koja su ih razvijala i uspešno održavala u prethodnim godinama. Ova odluka izazvala je revolt privatnih prevoznika.\n- Liniju do Higijenskog zavoda koju nije htelo ni tadašnje društveno preduzeće „Autotransport“ razvijali smo, reklamirali, privikavali građane više od šest godina da se njom voze, da bismo sada došli u situaciju da kada je počela da donosi profit, grad ju je ustupio mnogo moćnijem privatnom prevozniku „Autotransportu“, - kaže vidno razočaran predlogom raspodele novih linija Đuro Đaković, vlasnik firme „Kondor“.\nBojan Zečević, koji je osnovao i razvijao preduzeće „Zeko turs“, vozio je do Stanče, Gornje Ribnice, Dragosinjaca, mesta do kojih ni tadašnja državna firma nije htela da vozi.\n- Otiđite u ta naselja i sela i pitajte ih kakav su prevoz imali u poslednjih osam godina. Sada nama uzimaju te linije da bi namirili neke druge prevoznike koji gube centar grada - kaže Zečević.\nOve linije kao alternativa su inače ponuđene preduzeću „Nenad komerc“, koje je uz „Autotransport“ držalo dva elitna gradska pravca, od Šumarske škole do „Magnohroma“ i kružnu liniju do Mataruške Banje.\n- Mi i „Autotransport“ nismo bili konkurencija jer smo na ove dve linije vozili u suprotnim pravcima. Recimo, kada njihov autobus kreće od Šumarske škole, naš polazi od „Magnohroma“. Ušli smo u zamašan projekat, obezbedili plac, kupili smo nove minibuse i vozili Kraljevčane i 40 odsto jeftinije od nekadašnjeg društvenog preduzeća „Autotransport“, a onda nam se desi ovo sada kada je naša karta jeftinija za četvrtinu od svih ostalih - kaže Milutin Stevanović, vlasnik firme „Nenad komerc“.\nZašto je „Autotransport“ dobio takoreći monopol objašnjava Zvonko Tufegdžić, šef komisije za raspodelu linija i bivši opštinski menadžer.\n- Komisija je postupala po pravilniku koji je propisao predsednik opštine, a ko je sačinio pravilnik sa takvim standardima, ne mogu da komentarišem. Standarde za prevoz ispunile su samo dve firme - „Autotransport“ i „Nenad komerc“ - kaže Tufegdžić uz napomenu da skupština može, ali i ne mora da prihvati predlog o raspodeli linija.\nInače, deo prevozničkog kolača u Kraljevu nije dobio ni privatnik iz Beograda koji je na ovo područje nameravao da uđe sa najmanje deset novih autobusa. Razlog da bude odbijen je to što nema adekvatan plac na kome bi bila vozila. Za Kraljevo se inače odlučio zato što je odbijen na istom konkursu u Nišu.


Da li preparati za mršavljenje zaista deluju? : Nadlanu.com\nObjavljeno 18. jan 2022. / 15:00:16\nS obzirom na to da u svetu vlada epidemija gojaznosti, ne čudi da se svakodnevno na tržištu pojavljuju novi preparati za mršavljenje. Gojaznost nije samo estetski problem, ma koliko bilo neprijatno kada ne možete da zakopčate omiljeni par džinsa ili najdražu haljinu. Taloženje masnih naslaga na telu, a naročito u predelu stomaka i struka, povećava rizik od dijabetesa, kardiovaskularnih bolesti, hipertenzije i mnogih drugih zdravstvenih problema.\nAko želite da isprobate preparate za mršavljenje, prilikom odabira obavezno čitajte etiketu. Preparat koji unosite u vaš organizam ne sme da bude neodobren i neispitan - mora imati odobrenje Ministarstva zdravlja da je siguran za upotrebu. To znači da preparat treba da bude registrovan i da ima dozvolu za prodaju na teritoriji Republike Srbije. Ukoliko bočica koju želite da kupite ne poseduje ovu dozvolu - odustanite.\nPre nego što nastavimo sa pričom kako i u kojoj meri proizvodi za mršavljenje deluju, bitno je naglasiti da ne postoji čarobna pilula koja će vas preko noći osloboditi viška kilograma. Preparati za mršavljenje mogu u velikoj meri da ubrzaju proces gubitka masnih naslaga, ali samo uz pravilnu ishranu i fizičku aktivnost. Ako niste spremni da promenite životne navike, nego želite da jedete nezdravu hranu i nadate se da će "magična pilula" neutralisati unete kalorije, nažalost nemamo dobre vesti za vas.\nPreparati za mršavljenje - prednosti\nProizvodi za mršavljenje mogu imati brojne prednosti, a navešćemo samo neke od njih:\n● Pomoći će vam da otpočnete dijetu - jedan od najtežih momenata jeste sam početak dijete. Upotreba preparata za mršavljenje može delovati podsticajno da promenite ishranu, a ovo posebno važi za ljude koji imaju poteškoća da izgube težinu uprkos vežbanju i dijetama.\n● Suzbijaju apetit - preparati za mršavljenje smanjuju apetit, jer često sadrže stimulanse kao što je napr. kofein, koji dokazano deluje na gubitak kilograma. Ješćete manje jer nećete osećati glad, prestaćete da se prejedate i početi da gubite na težini.\n● Rade dok se vi odmarate - preparati za mršavljenje utiču na ubrzanje metabolizma, brže sagorevanje masti i izbacivanje suvišne vode iz organizma. Bez obzira šta vi radite - vežbate u teretani ili sedite za računarom, aktivni sastojci preparata rade svoj posao, čak i tokom noći, dok spavate.\n● Pomažu u poboljšanju zdravlja - pozitivni efekti preparata za mršavljenje prevazilaze jednostavno sagorevanje masti. Pošto vam suplementi pomažu da izgubite težinu, takođe ćete primetiti smanjenje nivoa šećera u krvi, krvnog pritiska i holesterola, dok ćete osetiti povećanje osetljivosti na insulin. To znači da će se vaše zdravlje poboljšati, da ćete imati više energije i da ćete imati mnogo manji rizik od ozbiljnih oboljenja.\nPreparati za mršavljenje - nedostaci\nProizvodi za mršavljenje ne moraju nužno odgovarati svima - ma koliko bili delotvorni kod jedne grupe ljudi, određenim pojedincima njihovo delovanje neće prijati. Evo nekih od nedostataka korišćenja ovih vrsta preparata:\n● Potencijalni neželjeni efekti - čak i kada koristite potpuno prirodne preparate, mogući su neželjeni efekti, iako u zanemarivo malom broju. Možda ćete osetiti bolove u stomaku, dijareju ili mučninu u prvim danima korišćenja.\n● Mogu poremetiti metabolizam - preparati za mršavljenje će suzbiti vaš apetit tako da ćete jesti manje hrane, a samim tim i unositi manje kalorija. Ovo će dati odlične rezultate kada je u pitanju gubitak težine, ali veliko smanjenje kalorijskog unosa će na duže staze usporiti vaš metabolizam.\n● Visoka cena - mnogi dijetetski preparati za mršavljenje su skupi, ali njihova efikasnost ih čini vrednim troškova za mnoge ljude koji traže načine da sagore masti i izgube kilograme.\nBirajte prirodne preparate za mršavljenje\nDok na tržištu postoje lekovi za mršavljenje koji se dobijaju isključivo na lekarski recept, u slučajevima morbidne gojaznosti i visokog BMI, postoje i proizvodi na prirodnoj bazi koji su u slobodnoj prodaji. Ako želite da pokušate da izgubite višak kilograma, isprobajte preparat koji u sebi sadrži koncentrisane biljne sastojke.\nNeki od biljnih aktivnih materija koje su najčešće u sastavu ovakvih preparata su ekstrakt zelenog čaja, guarana, garcinija, sena, artičoka, zelena kafa, hudija, seme ljute papričice.\nPrirodni preparati za mršavljenje funkcionišu vezivanjem vode - kada se spuste do želuca vezuju vodu i zauzimaju prostor u želucu, tako da ne osećate glad. To dovodi do topljenja masnih naslaga, bez neprijatnoh osećaja gladovanja. Nećete naškoditi vašem zdravlju, jer biljna jedinjenja iz ovih preparata sadrže brojne vitamine, minerale, vlakna i ostale hranljive sastojke. Kao rezultat, uspostavićete bolje varenje, metabolizam će vam se ubrzati, telo osloboditi nagomilanih toksina, dok ćete smanjiti nivo lošeg holesterola i triglicerida.\nKako se konzumiraju proizvodi za mršavljenje?\nProizvodi za mršavljenje obično dolaze u obliku tableta ili kapsula, mada mogu biti i u formi koncentrisanog praha. Bitno je da prilikom njihove konzumacije poštujete pravila proizvođača. Uzimajte tačnu dozu u tačno predviđeno vreme.\nNeki preparati za mršavljenje će tražiti promene u životnim navikama - recimo pojačanu konzumaciju vode ili izbegavanje određenih grupa namirnica. Kako biste ostvarili maksimalne rezultate, sledite instrukcije koje dobijete uz proizvod.\nKada možete da očekujete rezultate?\nKao što smo napomenuli na početku, nijedna pilula nije magična. Dejstvo preparata za mršavljenje trebalo bi da primetite već nakon dve nedelje do mesec dana, ali samo uz promene načina života. Preparati će izazvati osećaj sitosti i ubrzaće vaš metabolizam. Ako uz to redukujete unos industrijskih prerađevina i šećera, sokove zamenite nezaslađenim napicima koji ubrzavaju metabolizam, vodom i čajem, a unosite obilje svežeg voća i povrća, rezultati neće izostati.\nBMIdijetagojaznostkofeinmetabolizammršavljenjenapicipreparat za mršavljenjepreparati za mršavljenjevišak kilograma\nDESET ZNAČAJNIH PROMENA: Šta će se desiti sa vašim organizmom ako prestanete da…


U ,,Energetici,, su u toku pripremni radovi na konstrukciji za buduće postrojenje koje će kao glavni energent koristiti prirodni gas. Tim povodom, radove na Matičnoj lokaciji je danas obišao gradonačelnik Grada Kragujevca Nikola Dašić.\n,,Danas smo sa gradonačelnikom obišli radove na betoniranju temeljnih stopa koje će držati metalnu konstrukciju za postavljanje novih kotlova. Takođe, danas su nam stigla i četiri šlepera cevi kojima ćemo zameniti glavni toplovod, koji vodi od matične lokacije ka gradu. Očekujemo da nam do kraja godine stignu i izmenjivači toplote, ventilatori i veći deo krupne opreme. Od 15. januara, kako je dogovoreno, počeće isporuka kotlova koji će biti prethodno testirani i provereni u samoj fabrici. Do kraja grejne sezone očekujemo da novo postrojenje bude pušteno prvo u probni rad, a u narednoj sezoni će biti potpuno spremno,, – kazao je Andreja Ilić, generalni direktor ,,Energetike,,.\nProjekat modernizacije sistema daljinskog grejanja u Kragujevcu vredan je oko 18 miliona evra, a finansira se iz kreditne linije Evropske banke za obnovu i razvoj. Osim prve faze, u okviru koje će kotlovi na ugalj biti zamenjeni kotlovima na prirodni gas, planirana je i druga faza koja predviđa sanaciju pepelišta u krugu ,,Energetike,,. Izvođač radova na ugradnji kotlovskog postrojenja je preduzeće ,,Južna Bačka,, iz Novog Sada.\n,,Bilo mi je jako važno da danas obiđem ove vredne ljude koji na ovako niskim temperaturama rade na izvođenju svih pripremnih radova konstrukcije stopa koje treba da nose samo postrojenje. Vidim da to ide u dobrom pravcu. Po završetku božićnih praznika, predstavnici ,,Energetike,, odlaze u fabriku da se uvere da kotlovi koji se šalju jesu oni koji su i poručeni. Posle 15. januara očekuje se isporuka tih kotlova. Sam sistem će na svojim dimnjacima imati u svakom trenutku merenja zagađenja vazduha i u slučaju da se bilo šta neplanirano desi, istog trenutka se reaguje i svi parametri postrojenja se prilagođavaju, kako bismo bili zaštićeni. Ovo je poslednja sezona u kojoj se grejemo na ugalj, i već krajem sezone očekujemo da kompletan pogon bude pušten u probni rad,, – kazao je Dašić.\nNajavljeni radovi na Matičnoj lokaciji ,,Energetike,, konstrukcija postavljanja kotlova na prirodan gas se odvija po, ranije najavljenim planovima.


O digitalnom poslovanju i EU fondovima u Aquatici – Trend.com.hr\nU Aquatici je održana konferencija “Digitalno poslovanje i EU fondovi” namijenjena malim i srednjim tvrtkama, OPG-ovima i predstavnicima javnog sektora. Organizirali su je Grad Karlovac i Razvojna agencija Karla u suorganizaciji s Javnom ustanovom Aquatika.\nAquatika je još jednom bila domaćin zanimljivog događaja, a ovoga puta su kroz izlaganje ravnateljice Margarite Maruškić Kulaš podijelili svoje iskustvo u području digitalnog poslovanja i EU fondova.\n“Inicijativa za ovu konferenciju je krenula iz IT odjela Grada Karlovca, s namjerom da se vrijedna informatička oprema koju ima Razvojna agencija Karla stavi u funkciju te da se malim i srednjim poduzetnicima, OPG-ovima i javnom sektoru pomogne u snalaženju u poslovanju”, istaknuo je direktor Karle Viktor Šegrt.\nUime glavnih organizatora i inicijatora, konferenciju je otvorio gradonačelnik Karlovca Damir Jelić, naglasivši da ga veseli što Aquatika širi svoju sreću i uspjeh dalje i što Razvojna agencija i Grad Karlovac mogu pomoći poduzetnicima u digitalnom sustavu.\nOvo je prva konferencija ovakvog tipa u Karlovačkoj županiji, a na njoj su sudionici bili informirani o tome kako mogu unaprijediti poslovanje koristeći moderne digitalne tehnologije, osigurati pouzdanost digitalnih podataka te iskoristiti mogućnost financiranja putem EU fondova za poslovanje uz korištenje interneta i ostalih novih tehnologija.


Nova i neistražena područja\nza unapređenje naučnih i tehnoloških veza Srbije i Kine\nPredsednica Vlade Republike Srbije Ana Brnabić učestvovala je danas, putem video-linka, na Puđijang inovacionom forumu, koji se održava u Šangaju u organizaciji Ministarstva nauke i tehnologije NR Kine i Vlade grada Šangaja.\nPuđijang inovacioni forum predstavlja jedan od najznačajnijih skupova globalnih dostignuća u oblasti inovacija i tehnološkog razvoja, a na ceremoniji svečanog otvaranja, video-porukama su se obratili predsednica Vlade Republike Srbije Ana Brnabić i premijer Narodne Republike Kine Li Kećiang.\nUčešće naše zemlje na ovom forumu predstavlja jedinstvenu priliku da partnerima iz Kine, kao i celog sveta, predstavimo Srbiju kao jednu od najperspektivnijih investicionih destinacija u ovom delu Evrope, gde, pored izvanrednih uslova za razvoj industrije, postoji veliki potencijal za poslovnu saradnju u oblastima inovacija, istraživanja i slično.\nBrnabić je u svom izlaganju posebno istakla odnos Srbije i NR Kine u naučno-tehnološkim inovacijama koji oslikava jednakost i uzajamnu korist, sa naglaskom na to da je NR Kina naš sveobuhvatni strateški partner i da naša zemlja želi posebno da razvije još širu saradnju u oblastima o kojima se govori na forumu, kako bi iskoristila buduće šanse digitalizacije, unapredila povezanost i usavršila svoju digitalnu transformaciju.\nNaučno-tehnološka i inovaciona razmena između Srbije i Kine pokazuje kako zemlje različite veličine i ekonomske snage mogu savršeno sarađivati na uzajamno koristan način, istovremeno podržavajući globalnu digitalnu integraciju i podstičući prekograničnu saradnju. Naša saradnja se ovde ne završava. Postoje mnoga nova i neistražena područja za dalje unapređenje naših naučnih i tehnoloških veza i sigurna sam da će Puđijang inovacioni forum stvoriti brojne takve mogućnosti, kao i podstaći brojne poslovne i ljudske kontakte, poručila je premijerka.\nNR Kina u svojoj razvojnoj strategiji veliku pažnju usmerava na inovacije, nauku i tehnološki razvoj, uz velika ulaganja u proizvode i usluge visoke tehnologije, poput veštačke inteligencije, informacionih tehnologija, biotehnologije, robotike, interneta stvari, zelenu energiju i vozila, kao i mnoge druge.\nPremijer te zemlje Li Kećiang je u svom obraćanju istakao da su naučne i tehnološke inovacije neiscrpna pokretačka snaga za dalji razvoj i napredak društva.\nTakođe, Li Kećiang je dodao da kineska vlada posvećuje ogroman značaj ovim inovacijama, kao i da su razvojne strategije vlade vođene inovacijama, sa velikim akcentom na promovisanju masovnog preduzetništva, inovacija, održivog ekonomskog razvoja zarad kontinuiranog poboljšanja života građana.\nNR Kina je postigla veliki napredak u razvoju nauke i tehnologije. Uvek smo održavali otvoren stav i posvećenost promovisanju međunarodne naučne i tehnološke saradnje radi postizanja uzajamne koristi i dobitnih rezultata u naučnim i tehnološkim inovacijama, izjavio je kineski premijer.


ŠAMAC: Najbolјi učenici osnovnih i srednje škole na prijemu kod načelnika opštine - Glas Regije\nŠAMAC: Najbolјi učenici osnovnih i srednje škole na prijemu kod načelnika opštine\nNačelnik opštine Šamac Đorđe Milićević upriličio je danas prijem za pet učenika generacije – jednog srednjoškolca i četiri osnovca i nagradio ih sa po 200 KM, te pet osnovaca vukovaca, kojima je dodijelio po 100 KM.\nUčenici generacije osnovnih škola su Anđela Radumilo iz škole u Šamcu, Strahinja Lazić iz škole u Crkvini, Pajić Dragana iz škole u Gornjoj Slatini i Tamara Kantar iz škole u Obudovcu, dok je Neda Đurić iz SŠC „Nikola Tesla“ iz Šamca.\nMilićević je đacima poželio sreću u dalјem školovanju, čestitao za ostvarene rezultate, te istakao da su oni promoteri opštine Šamac.\n„Ovo je još jedna generacija najbolјih koji su tokom svog devetogodišnjeg, odnosno četverogodišnjeg školovanja dali najviše, a koji će nastaviti svoje školovanje. Osnovci nastavlјaju školovanje u Šamcu, a srednjoškolci na fakultetima. Najbolјi će po automatizmu biti i stipendisti u narednom periodu i nadam se da će te stipendije koje danas iznose 100 KM mjesečno u narednom periodu biti povećane na 150 KM“, kaže Milićević.\nOn je dodao da se školovanje i obrazovanje uprkos vremenu u kojem živimo dugoročno isplati, te dodao da je opština iz Budžeta u proteklim godinama izdvajala sredstva za pobolјšanje materijalnog položaja osnovnih škola i obezbjeđuje sredstva za prevoz srednjoškolaca za jedno polugodište.\nUčenik generacije iz osnovne škole u Obudovcu Tamara Kantar kaže da će upisati srednju medicinsku školu ističući da je ponosna na sebe i svoje prijatelјe što su u vrijeme pandemije ipak savladali gradivo.\nUčenik generacije u Srednjoj školi Neda Đurić iz Gajeva završila je računarsko informatičku gimnaziju upisaće se na Farmaceutski fakultet u Banja Luci, te istakla zahvalnost načelniku za gest koji uvijek pokazuje za mladost i najbolјe.\nPrethodna Dijelovi Stanara i Petrova sutra bez struje\nSljedeća Dio Stanara sutra bez struje\n1 komentar na “ŠAMAC: Najbolјi učenici osnovnih i srednje škole na prijemu kod načelnika opštine”\n4. juna 2021. u 20:58\nOvi uzorni učenici jesu, kako s pravom kaže načelnik, promoteri opštine Šamac, te ih treba naglašenije istaknuti i pohvaliti, svakako i nagraditi – što je ovom prigodnom prilikom i učinjeno.


Zarif: Izrael je izgubio - Sputnjik Srbija\n10:00 13.04.2021 (osveženo 10:13 13.04.2021) Preuzmite kraći link\nZarif je naveo i da će napad na Natanc ojačati poziciju Irana u nuklearnim pregovorima.\n© Tanjug / AR/Planet Labs Inc.\n„Izraelci su mislili da će napad oslabiti našu poziciju u bečkim pregovorima, međutim, ojačaće našu poziciju“, rekao je Zarif.\nTeheran će zatražiti odgovor od Izraela ako se ispostavi da stoji iza napada u Natancu, naglasio je iranski ministar, preneo je Sputnjik internešenal.\n„Uveravam vas da će u bliskoj budućnosti u pogonu Natanc biti postavljene naprednije centrifuge za obogaćivanje uranijuma“, rekao je Zarif.\n"Cionisti žele da nam se svete zbog napretka koji postižemo u ukidanju sankcija. Javno su saopštili da nam to neđe dozvoliti. Ali, mi ćemo se osvetiti cionistima", izjavio je ranije šef iranske diplomatije.\nIzrael, Iran, Muhamed Džavad Zarif


Policiji dozvoljena "smrtonosna sila" - Svet - Dnevni list Danas\nPočetna » Svet » Policiji dozvoljena „smrtonosna sila“\nVlasti Belorusije rešene da suzbiju demonstracije\nPoliciji dozvoljena „smrtonosna sila“\nPolicija u Belorusiji dobila je odobrenje da koristi „smrtonosnu silu“ ukoliko je to neophodno protiv antivladinih demonstranata, izjavio je jedan visoki zvaničnik, dodavši da je to odgovor „na sve radikalizovanije, nasilne grupe“ koje su protiv predsednika Aleksandra Lukašenka.\n0Piše: D. J. 13. oktobra 2020. 19.51\nS druge strane, ministri spoljnih poslova Evropske unije najavili su da su spremni da uvedu sankcije protiv Lukašenka.\nProtesti su zahvatili zemlju od kada je Lukašenko proglasio pobedu na izborima održanim u avgustu, za koje se smatra da su bili namešteni.\nBeloruske vlasti su optužene za brutalnost i torturu prilikom suzbijanja masovnih uličnih protesta koji su usledili.\nU ponedeljak je ministarstvo unutrašnjih poslova potvrdilo da je policija koristila šok bombe i suzavac tokom neodobrenog okupljanja u glavnom gradu Minsku, gde je među učesnicima protesta bio veliki broj ljudi u penzionerskom dobu.\nKako prenosi Bi-Bi-Si, portparol ministarstva je rekao da je „akcija preduzeta pošto su građani počeli da ispoljavaju agresiju“.\nIzvestan, nepotvrđen broj demonstranata je uhapšen.\nGovoreći o protestima u Minsku održanim u nedelju, prvi zamenik ministra unutrašnjih poslova Genadij Kazakevič je rekao da su oni „postali organizovani i ekstremno radikalni“, dodavši da su sada uglavnom centralizovani u Minsku, a manje rasprostranjeni u drugim delovima zemlje.\nPrema njegovim rečima, demonstranti su u popodnevnim časovima bacali kamenje i flaše i mahali noževima, dok su uveče počeli da prave barikade i pale gume.\n„To nema nikakve veze sa građanskim protestima. Suočeni smo ne samo sa agresijom, već i sa grupama militanata, radikala, anarhista i fudbalskih huligana“, rekao je Kazakevič.\n„U ime ministarstva unutrašnjih poslova, tvrdim da nećemo napustiti ulice i da ćemo garantovati poštovanje zakona u zemlji. Pripadnici snaga reda i zakona će koristiti specijalnu opremu i smrtonosno oružje ukoliko to bude neophodno“, naglasio je Kazakevič.\nMinistri spoljnih poslova EU su na sastanku u Luksemburgu saopštili da su spremni da prošire listu sankcija i da u nju uvrste i Lukašenka.\nOn se nije našao na prethodnoj listi sankcija, koja obuhvata 40 beloruskih političara, koju su zvaničnici EU usvojili početkom ovog meseca.\nAli, ministri su naglasili da Lukašenkovo odbijanje da razmotri mogućnost održavanja novih izbora kao način za izlazak iz krize bloku ne ostavlja izbor.\n„To je odgovor na razvoj situacije u Belorusiji. Ne postoji nikakav znak da beloruske vlasti žele da se uključe u bilo kakvu vrstu razgovora“, rekao je visoki predstavnik EU za spoljnu politiku i bezbednost Žozep Borelj.\nU nedelju su demonstranti širom zemlje izašli na proteste deveti vikend zaredom, zbog spornog reizbora predsednika.\nKritičari Lukašenka, koji je na vlasti od 1994, kažu da je policija u nedelju koristila neke od najbrutalnijih taktika protiv demonstranata još od neposredno posle izbora.\nInterventna policija je ponovo upotrebila vodene topove i šok bombe da razbije demonstracije u Minsku, a mnogi učesnici protesta su pretučeni pendrecima. Ministarstvo unutrašnjih poslova je saopštilo da je u nedelju uhapšeno više od 700 ljudi.\nDemonstranti zahtevaju oslobađanje političkih zatvorenika i održavanje slobodnih i pravednih ponovnih izbora. Međunarodni posmatrači, uključujući EU, demonstracije su okarakterisali kao mirne.\nEU, Velika Britanija i Sjedinjene Države su odbile da priznaju Lukašenkov novi mandat.\nOn poriče da su izbori bili namešteni i dobija podršku Rusije, najbližeg saveznika njegove zemlje.\nPredsednik Vladimir Putin izjavio je da je spreman da pošalje rusku policiju da pomogne Lukašenku ako protesti „izmaknu kontroli“.\nBelorusija, demonstranti, PolicijaMinsk


Pročitajte nacrt ANP-a: Hoće li Dodik pristati na reduciranje ovog materijala - BiH Vijesti\nDo kraja augusta stiže promjena vremena uz osvježenje\nSadržaj Prvog godišnjeg nacionalnog programa (ANP), o kojem se već mjesecima vode žestoke rasprave u BiH i koji će prema svim procjenama biti reduciran, napokon je objavljen. Riječ je o materijalu koji je jutros dostavljen u kabinete članova Predsjedništva BiH, a koji još uvijek nije usvojila Komisija za NATO integracioni proces.\n“Polazeći od potrebe očuvanja trajnog mira, sigurnosti i stabilnog demokratskog i ukupnog državnog razvoja, kao i uključivanja Bosne i Hercegovine (BiH) u savremene evropske, političke, ekonomske i sigurnosne integracione tokove, BiH je pristupanje euroatlantskim integracionim procesima utvrdila kao jedan od prioriteta vanjske politike. BiH je time potvrdila svoju posvećenost principima demokratskog uređenja, zaštite ljudskih prava, tržišne ekonomije i vladavine prava”, piše u uvodu ANP-a čiji kompletan sadržaj možete pročitati ovdje.\nBiH je do sada uspješno okončala više ciklusa IPAP-a, od 2008. do 2017. godine. A kako je navedeno, NATO eksperti ocijenili su veoma uspješnim rad NATO Koordinacijskog tima Vijeća ministara BiH (NKT) u pripremi dokumenta te je evidentan napredak u implementaciji IPAP-a.\nOvaj dokument tretira politička i ekonomska pitanja, obrambena i vojna pitanja, pitanja resursa, sigurnosna pitanja i pravna pitanja.\nU političkim krugovima već se izvjesno vrijeme zagovara “reduciranje ANP-a” kako bi se zadovoljili interesi svih političkih aktera u BiH. Javnost u BiH sada ima priliku pratiti u kojem pravcu će ići redukovanje ANP-a.\nZastupnik u Zastupničkom domu PSBiH Saša Magazinović jučer je prvi zatražio od predsjedavajućeg Vijeća ministara BiH Denisa Zvizdića da javno objavi sadržaj ANP-a o kojem se mjesecima govori uprkos tome što je rijetko ko, sve do danas, znao šta uopće piše u ANP-u.\nGodišnji nacionalni program ima 165 strana, od čega se na njih 59 nalaze tabele. Predsjedništvo BiH u utorak bi se trebalo izjašnjavati o ANP-u ukoliko članovi Predsjedništva BiH postignu dogovor i stave ovaj materijal na dnevni red.\n19/08/2019 admin Komentari isključeni za Zenicatrans traži 40 vozača uz osnovnu plaću od 464 KM, nedovoljno zainteresiranih\nJavno komunalno preduzeće “Zenicatrans-prevoz putnika” raspisalo je konkurs za...\n19/08/2019 admin Komentari isključeni za Provaljeno u centralu Naše stranke u Sarajevu: Otuđena oprema i pretresen arhiv\nFoto: H. M./Klix.ba Naša stranka obavijestila je javnost da...\n19/08/2019 admin Komentari isključeni za Općina Centar za sve prvačiće i ove godine kupuje knjige\nFoto: D.Z./Klix.ba Imajući u vidu da je ulaganje u...


Održana javna tribina za pripadnike romske zajednice u Prokuplju\nponedeljak, 8. oktobar 2012.\nU okviru projekta „Ravnopravna šansa za bolje perspektive, jačanje romskog naroda u borbi protiv diskriminacije“ koji sprovodi kancelarija Poverenice za zaštitu ravnopravnosti u saradnji sa Praxisom, druga po redu tribina održana je u Prokuplju za pripadnike romske nacionalne manjine. Održavanje tribine je deo informativne i edukativne kampanje Poverenice za zaštitu ravnopravnosti u cilju podizanja svesti i osnaživanja te osetljive društvene grupe u borbi protiv diskriminacije.\nTribini su prisustvovali predstavnici organizacija koje se bave zaštitom prava marginalizovanih i isključenh društvenih grupa, pre svega pripadnika romske zajednice, kao i romski aktivisti.\nNa samom početku, predstavnici kancelarije Poverenice za zaštitu ravnopravnosti predstavili su samu instituciju i njenu nadležnost, kao i postupak po podnošenju pritužbe zbog diskriminacije. Potom su nastojali da učesnicima približe sam pojam diskriminacije. Navodeći da “je diskriminacija nejednako postupanje prema jednakima i jednako postupanje prema nejednakima”, imali su za cilj da pojednostave komplikovanu zakonsku formulaciju pojma diskriminacije. Takođe, izlažući mnogobrojne primere, ukazali su učesnicima da nije svako pravljenje razlike nedozvoljeno, na taj način učinivši jasnu distinkciju između ponašanja i akata koji predstavljaju diskriminaciju i onih koja to nisu. U ovom delu izlaganja ukazano je učesnicima na mnogobrojne vrste i oblike diskriminatornog postupanja i istovremeno su navedena pojedina lična svojstva koja najčešće predstavljaju osnov i povod vršenja diskriminacije.\nUpoznajući učesnike sa ciljem održavanja tribine, predstavnici Poverenice za zaštitu ravnopravnosti su posebno naglasili zabrinjavajuću okolnost da je među podnetim pritužbama veoma mali broj onih koje su podneli pripadnici romske zajednice, odnosno udruženja koja se prave zaštitom prava Roma, a naročito uzimajući u obzir činjenicu da su Romi jedna od najdiskriminisanijih društvenih grupa. Stoga su pozvali učesnike da na pojavu kršenja prava na jednakost reaguju podnošenjem pritužbi Poverenici, naglašavajući da je postupak pred ovom institucijom besplatan, kao i da se pritužba može uputiti poštom. Pored toga, ukazano je na značaj i dejstvo odluka nakon sprovedenog postupka po pritužbi, odnosno izrazito kompromitujuće dejstvo odluke kojom je utvrđena diskriminacija u odnosu na pojedinca, organ ili grupu koja vrši diskriminaciju. Učesnicima su predstavljeni pojedinačni slučajevi u kojima je, nakon sprovedenog postupka, utvrđeno postojanje diskriminacije i mere koje su preduzete u cilju suzbijanja takvog ponašanja u budućnosti. Takođe, podelili su učesnicima štampano izdanje Redovnog godišnjeg izveštaja za 2011.godinu, kao i obrazac pritužbe na romskom jeziku.\nPredstavnica Praxisa govorila je o mehanizmima za pristup i zaštitu osnovnih ljudskih prava, ali i o najčešćim problemima i preprekama sa kojima se lica susreću u pristupu određenim pravima. Posebno je ukazano na pojedine novine u zakonskim rešenjima, a koja predviđaju pojednostavljeni postupak ili olakšanu proceduru. Istovremeno je naglašen značaj insistiranja građana na primeni navedenih novina, a kako bi se ostvario pravni život normi u praksi. U delu izlaganja o pristupu pravima, istaknuta je uloga i značaj Zaštitnika prava građana, njegova nedlažnost i ovlašćenja.\nNa kraju izlaganja, učesnici tribine su dobili priliku da aktivno učestvuju, iznoseći svoja zapažanja i iskustva kada je u pitanju ostvarivanje prava. Tako su istakli otežan i veoma često onemogućen pristup osnovnim ljudskim pravima, što vodi njihovoj društvenoj isključenosti i u određenom stepenu obespravljenosti. Kako učesnici tribine nisu bili upoznati sa institucijom Poverenice za zaštitu ravnopravnosti, odnosno njenom ulogom, nadležnošću i ovlašćenjima, samo održavanje tribine znatno je doprinelo podizanju svesti pripadnika romske nacionalne zajednice o njihovom pravu na jednak tretman i potrebi korišćenja instrumenata zaštite navedenog prava u cilju suzbijanja diskriminacije.\nPročitano 6956 puta\nEvropska komisija ponovo pozvala Srbiju da izmeni propise koji sprečavaju upis dece čiji roditelji nemaju dokumente